Wirawati Nusantara Yang Menundukkan Kesombongan Penjajah

Sebut saja gelaran Laksamana, nama yang timbul sama ada Hang Tuah (Kesultanan Melayu Melaka) atau Tun Abdul Jamil (Kesultanan Johor-Riau). Tetapi satu ketika dahulu, Alam Melayu pernah menjadi saksi kemunculan laksamana wanita pertama di dunia. Laksamana tersebut ialah Laksamana Keumalahayati.

Keumalahayati atau Malahayati yang lahir pada tahun 1585 bukan calang-calang orang. Ini kerana moyangnya, Sultan Ali Mughayat Shah yang berdarah Champa merupakan pengasas Kesultanan Acheh. Ini menjadikan baginda salah seorang kerabat diraja Acheh yang dihormati. Dan mengikut tradisi keluarganya, ayahanda dan nendanya juga merupakan laksamana yang berbakti kepada kesultanan berkenaan.

Sejak dari kecil, Malahayati menunjukkan minat terhadap bidang ketenteraan sehingga memilih melanjutkan pelajaran di Akademi Ketenteraan Diraja Acheh yang turut dikenali sebagai Maahad Baitulmaqdis. Akademi ini boleh disamakan dengan akademi ketenteraan moden di Sandhurst, United Kingdom atau West Point, Amerika Syarikat hari ini.

Sebelum itu, kami cadangkan korang dapatkan KITAB TAMADUN MELAYU. Selama ini, kita dimomokkan bahawa orang Melayu tak menyumbang kepada ketamadunan dunia. Hakikatnya, terlalu banyak sumbangan tamadun Melayu terhadap ketamadunan dunia yang kita kenali hari ini. Dapatkannya sekarang agar kita tak lagi mudah terpedaya! Beli di Shopee: https://shopee.com.my/The-Patriots-Kitab-Tamadun-Melayu-i.238336777.3238415852

Semasa di akademi inilah, Keumalahayati bertemu jodoh dengan seorang pembesar dari Meulaboh bernama Tunku Mahmud Said al-Latief. Tunku Mahmud bukanlah asing di matanya kerana baginda juga merupakan rakan sepermainannya sejak dari kecil. Pasangan merpati dua sejoli ini kemudiannya berkahwin dan sebaik menamatkan pengajian, mula berbakti kepada Kesultanan Acheh.

Tunku Mahmud kemudiannya dilantik oleh Sultan Alauddin sebagai Laksamana sementara Malahayati pula berkhidmat sebagai ketua protokol istana. Bagi sesetengah orang, agak pelik bagaimana wanita terpilih sebagai laksamana atau panglima perang dalam konteks hari ini. Hakikatnya, Kesultanan Acheh tidak memilih bulu dalam memilih siapa pemimpin yang dirasakan layak tanpa mengira sama ada lelaki atau wanita.

Tidak lama selepas itu, Portugal bertempur dengan ketumbukan Acheh yang diketuai Sultan Alauddin al-Qahhar dan Tunku Mahmud di Teluk Haru. Pertempuran sebegini bukanlah asing sepanjang abad ke-16 hingga pertengahan abad ke-17 kerana ini merupakan Perang Tiga Segi. Perang Tiga Segi merupakan konflik merebut penguasaan Selat Melaka membabitkan tiga kuasa iaitu Portugal, Acheh dan Johor-Riau.

Walaupun Perang Haru berjaya dimenangi Acheh, ramai tentera Acheh gugur syahid termasuk Tunku Mahmud sendiri. Apabila mendengar khabar kesyahidan suami tercinta, Keumalahayati bersumpah di hadapan Sultan Alauddin untuk menuntut bela kematian Tunku Mahmud walaupun ini bermakna baginda perlu melakukannya seorang diri.

Memahami keinginan kerabat baginda itu, Sultan Alauddin al-Qahhar memperkenan hasrat Malahayati membina rejimen khas tentera wanita dengan baginda sebagai Laksamana, satu perkara yang dianggapaneh ketika itu. Tetapi hakikatnya, Alauddin al-Qahhar mempunyai ramai musuh terutama dari sebelah Johor-Riau. Kesultanan Johor-Riau berang dengan tindakan baginda menculik Sultan Alauddin Riayat Shah II dan membunuhnya di Acheh. Selain itu, mereka juga percaya penggantinya, Sultan Muzaffar II diracun atas titah baginda.

Selain faktor keselamatan, Alauddin al-Qahhar memerlukan orang yang boleh dipercayai dari segi pentadbiran. Bukan tidak percaya orang lain tetapi mereka boleh saja menjadi tali barut sama ada untuk Johor-Riau atau Portugis. Faktor usianya yang lanjut (baginda berusia 95 tahun ketika itu) turut menyumbang kepada lantikan Keumalahayati sebagai Laksamana. Selain baginda, Alauddin al-Qahhar turut melantik rakan baginda, Cut Limpah sebagai ketua perisikan Kesultanan Acheh.

Rejimen khas yang dikenali sebagai Inong Balee itu pada mulanya dianggotai balu-balu tentera yang syahid dari Perang Haru dan berjumlah seribu orang. Bilangan pasukan itu kemudiannya bertambah kepada 2,000 orang di mana ia turut disertai oleh ramai perawan yang mahu berbakti di jalan-Nya. Rejimen ini berkubu di Teluk Krueng Raya di mana kubu tersebut turut berperanan sebagai tempat perlindungan balu-balu yang kehilangan suami mereka di medan perang.

Pada masa sama, Malahayati turut memperkukuh kedudukan tentera laut Acheh. Semasa era baginda, armada laut Kesultanan Acheh mempunyai 100 buah kapal geliung. Setiap kapal dilengkapi lima buah meriam dan boleh memuatkan 400 hingga 500 orang.

Kewibawaan Keumalahayati sebagai Laksamana mula terserlah pada tahun 1599 apabila ekspedisi dagang Belanda diketuai Cornelis dan Frederick de Houtman berlabuh di Acheh selepas berlayar dari Banten (Bantam), Jawa. Walaupun diberi sambutan meriah oleh Sultan Alauddin al-Qahhar, tindak-tanduk de Houtman bersaudara di Acheh mengundang kemurkaan baginda.

Akibatnya, ini mendorong Sultan Alauddin al-Qahhar menghantar Inong Balee menyerang rombongan de Houtman. Salah seorang daripada de Houtman bersaudara iaitu Cornelis sendiri mati di tangan Malahayati apabila ditikam dengan sebilah rencong. Kisah ini turut dicatatkan dalam Oude Glorie yang dikarang Marie van C. Zeggelen.

Untuk beberapa tahun berikutnya, hubungan dua kerajaan itu terus tegang dengan peristiwa rompakan muatan lada hitam dari sebuah kapal dagang Acheh (1600) dan penahanan ekspedisi dagang Laksamana Jacob van Neck oleh pihak Acheh (1601). Rompakan tersebut berjaya dibuat di sebalik pengawasan dan kawalan ketat Inong Balee. Sebagai tindak balas, Inong Balee kemudiannya menahan kapal van Neck.

Namun, kedatangan van Neck bukanlah berniat buruk tetapi membawa hasrat perdamaian dari Amsterdam. Untuk memastikan sisi diplomatik Acheh tidak tercabar, Sultan Alauddin mengutus Malahayati sebagai ketua rombongan diplomatiknya. Pada 23 Ogos 1601, kedua-dua kerajaan mula berunding menerusi Gerard de Roy dan Laksamana Laurens Bicker (Belanda) dengan Keumalahayati.

Hasilnya, perdamaian berjaya dicapai dengan pengiriman hadiah dan permohonan maaf secara rasmi dari Amsterdam oleh Putera Maurice dari Nassau terhadap Acheh serta membayar ganti rugi sebanyak 5,000 keping wang emas. Sementara Acheh pula bersetuju melepaskan Frederick de Houtman dan anggota rombongan Belanda serta membenarkan Amsterdam untuk berdagang di situ.

Untuk membalas tindakan baik Putera Maurice, Sultan Alauddin atas nasihat Keumalahayati menghantar tiga anggota kerabat diraja Acheh ke Amsterdam sebagai wakil baginda untuk mengeratkan lagi hubungan luar Acheh-Amsterdam. Tiga wakil itu ialah Abdul Hamid, Laksamana Sri Muhammad dan Mir Hassan. Walaupun Belanda ketika itu sibuk berperang dengan Sepanyol dalam Perang 80 Tahun, itu tidak menghalang Amsterdam memberi sambutan meriah terhadap wakil-wakil Acheh ini.

Impak tindakan berani Keumalahayati ke atas de Houtman bersaudara dan Belanda amnya sudah pasti diketahui kuasa-kuasa serantau dan kuasa-kuasa Eropah lain. Mungkin atas sebab itu juga, Belanda dan Portugal terpaksa mengatur langkah berhati-hati untuk mengelak dari tindakan ketenteraan Acheh.

Sebab yang sama ini juga mendorong England yang diperintah Ratu Elizabeth I memilih menghantar rombongan dagang mereka diketuai James Lancaster berlayar ke Acheh untuk mengadakan hubungan dagang dengan mereka. Bagi melancarkan rundingan, sekali lagi Sultan Alauddin mengutus Malahayati sebagai wakil Acheh.

Dalam rundingan itu, Keumalahayati hanya mempunyai satu permintaan: permintaan jalinan hubungan diplomatik haruslah bersifat bertulis dan ada pengesahan Elizabeth I sendiri. Mungkin ada yang menganggap baginda terlalu berhati-hati tetapi baginda ada sebab berbuat demikian.

Ini kerana Lancaster yang dikenali sebagai pedagang sebenarnya juga seorang privatir (lanun berlesen yang mendapat kebenaran kerajaan untuk melanun). Pastinya Inong Balee mengetahui kegiatan lanun yang digerakkan Lancaster terutama semasa beliau berlabuh di Pulau Pinang pada tahun 1592. Sudah pasti berita sebegini diketahui oleh kerajaan-kerajaan serantau termasuk Acheh, Johor-Riau dan Portugal yang membuatkan mereka berwaspada dengan kelibatnya.

Sedar bahawa permintaan tersebut tidak seharusnya dipandang enteng, Lancaster mengeluarkan satu surat bertulis yang mengesahkan objektif misi mereka di Acheh. Selepas berpuas hati dengan tindakan mereka, Sultan Alauddin al-Qahhar memperkenan kewujudan hubungan diplomatik Acheh-London.

Ini sekaligus membuka ruang kepada jalan perdagangan ke Pulau Jawa. Kejayaan misi ini bukan saja mengharumkan nama Keumalahayati sebagai pemimpin tentera dan diplomat tetapi juga membawa tuah kepada Lancaster. Sebaik kembali ke England, Elizabeth I turut mengurniakan gelaran Sir atas kejayaannya di Acheh dan Banten.

Dengan usianya yang semakin lanjut, Sultan Alauddin al-Qahhar memilih puteranya bernama Sultan Muda sebagai pemerintah bersama. Tetapi pada tahun 1604, baginda disingkirkan oleh puteranya sendiri dengan Sultan Muda menjadi Sultan dengan gelaran Sultan Ali Riayat Shah III. Namun begitu, tempoh pemerintahan baginda dianggap mencabar berikutan masalah kemarau, kekerapan ancaman Portugal ke atas kesultanan itu dan perebutan kuasa membabitkan anggota kerabat diraja.

Malangnya, semua isu ini dipandang sepi oleh Sultan Ali. Ini menyebabkan ramai pembesar dan kerabat diraja Acheh termasuk Keumalahayati merasa kecewa dengan baginda. Tetapi satu isu membuka jalan kepada kenaikan takhta pengganti baginda, Sultan Iskandar Muda Mahkota Alam. Pada satu ketika, Sultan Ali bertelagah dengan pemerintah Pidie, Sultan Husain selepas pemerintah negeri itu melindungi Perkasa Alam/Darmawangsa (nama asal Sultan Iskandar Muda Mahkota Alam).

Perkasa Alam mempunyai sebab kukuh untuk mengkritik Sultan Ali. Baginda merasakan Sultan Ali terlalu dibuai kemewahan dan bersikap acuh tak acuh terhadap kesusahan rakyat yang dilanda kemarau. Murka dengan tindakan putera saudaranya itu, baginda mengarahkan Perkasa Alam ditahan. Ini memaksa bakal Sultan Acheh itu mendapatkan perlindungan pemerintah Pidie merangkap ayahanda saudaranya, Sultan Husain.

Sultan Ali cuba menggunakan hubungan diplomatik bagi memujuk Pidie menghantar pulang Perkasa Alam tetapi gagal. Malah, Sultan Husain yang bosan dengan kerenah kekandanya itu merancang untuk menyokong putera Acheh itu menggulingkan Sultan Ali. Bagaimanapun, ia berjaya digagalkan dengan Perkasa Alam kemudiannya ditahan dan dipenjarakan di Acheh.

Selepas angkatan Portugal diketuai Alfonso de Castro melanggar Acheh pada tahun 1606, Perkasa Alam merayu agar dibebaskan dari penjara. Ini bagi membolehkan baginda mengetuai angkatan perang Acheh memerangi angkatan Portugal itu. Rayuan baginda turut disokong Keumalahayati yang melihat kelibat putera raja itu dapat memberi motivasi kepada angkatan Acheh.

Angkatan perang Acheh diketuai dua figura ini berjaya memaksa Portugal berundur. Ini ditambah dengan kewujudan khabar angin pakatan Belanda-Johor merancang untuk menyerang Melaka yang menmaksa de Castro berundur kembali ke Melaka. Selepas Sultan Ali mangkat pada tahun 1607, Perkasa Alam diangkat sebagai sultan dengan gelaran Sultan Iskandar Muda Mahkota Alam.

Sementara Malahayati pula syahid semasa mempertahankan Teluk Krueng Raya dari serangan Portugal. Baginda dimakamkan di lereng Bukit Kota Dalam, sebuah perkampungan nelayan yang terletak 34 kilometer dari Banda Acheh.

Hari ini, banyak tempat di Indonesia terutama di Sumatera mengabadikan nama laksamana wanita Melayu yang terbilang ini. Ini termasuklah sebuah kapal Tentera Nasional Indonesia-Angkatan Laut (TNI-AL) bernama KRI Malahayati. Dan sempena Hari Pahlawan Indonesia pada tahun 2017, Presiden Joko Widodo menganugerahkan gelaran Pahlawan Nasional kepada waris empat tokoh iaitu Keumalahayati, Tuan Guru Kiai Muhammad Zainuddin Abdul Madjid, Sultan Mahmud Riayat Shah dan Lafran Pane.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Antara. (2017). Laksamana Malahayati, Pahlawan Nasional Perempuan dari Aceh. Tempo.

Wijaya, M Akbar. (2012). Keumalahayati, Laksamana Wanita Pertama di Dunia. Republika.

Okti Nurani, Rahmanisya. (2015). Laksamana Malahayati; Laksamana Laut Muslimah Pertama di Dunia. Universitas Malahayati Bandar Lampung.


7 Perkara Yang Anda Perlu Tahu Kalau Mahu Meminjam Dengan Tekun

Yayasan Tekun Nasional adalah merupakan agensi yang diletakkan di bawah Kementerian Pembangunan Usahawan dan Koperasi yang diwujudkan pada 9 November 1998. Kini Yayasan TEKUN Nasional telah dinamakan semula menjadi TEKUN Nasional.

Matlamat utama Tekun Nasional ialah ingin menyediakan perkhidmatan kemudahan pembiayaan secara cepat kepada Bumiputera untuk memulakan atau mengembangkan perniagaan mereka.

1) Jumlah Pinjaman Tekun:

Pelbagai jenis pinjaman boleh dibuat bergantung kepada keperluan.

2) Tempoh Bayaran Balik:

Tempoh bayaran balik yang diberikan sangat berpatutan. Tempohnya ialah 6 bulan sehingga 10 tahun.

3) Cara Bayaran Balik:

Peminjam wajib membuat bayaran balik di Pejabat TEKUN kawasan ataupun menerusi BSN, Maybank, Bank Rakyat, Agrobank dan Pos Malaysia untuk memudahkan peminjam.

4) Sumbangan Tabung Pengurusan Tekun

Peminjam diminta membayar Sumbangan Tabung Pengurusan Tekun sebanyak 4% daripada nilai pinjaman setiap tahun sepanjang tempoh pinjaman.

5) Bayaran Proses

Peminjam akan dikehendaki membayar caj pemprosesan bergantung kepada jumlah pinjaman.

6) Simpanan

Peminjam wajib membuat simpanan sebanyak 5% daripada nilai pinjaman setiap tahun, Simpanan hendaklah dibuat dengan bayaran balik pinjaman.

7) Perlindungan Insurans

Usahawan Tekun akan mendapat perlindungan di bawah Pinjaman dan Insuran Hayat & Kemalangan yang ditetapkan oleh TEKUN.

Syarat Kelayakan Asas Pinjaman tekun Nasional dan maklumat lanjut boleh didapati di http://www.tekun.gov.my/web/guest/15


Sejarah Sukan Sumo, Sukan Yang Digilai Rakyat Jepun

Korang tahu kan pemain Sumo kat Jepun sana digilai oleh gadis-gadis mereka, dan seperti pemain bola sepak di seluruh dunia, mereka selalu akan dapat gadis yang terbaik dan tercantik di Jepun jadi isteri mereka?

Tetapi artikel ni bukan nak cerita pun pasal ni semua. Kita nak selami lebih dalam asal-muasal sukan yang menjadi tradisi dan lambang ketamadunan bangsa Jepun! Sejarahnya boleh tahan menarik sebenarnya.

Baru-baru ini, sekumpulan pakar arkeologi mengekskavasi makam-makam diraja era Dinasti Han dan Qing. Di situ, mereka menemui sisa dinding batu yang dihias dengan lukisan penggusti-penggusti menyerupai penggusti sumo.

TETAPI sebelum tu, kami ada tawaran untuk para peminat budaya dan tamadun Jepun, kami tengah ada diskaun pasal KITAB TAMADUN JEPUN, harga asal dalam Rm38.00, tapi kami jual pada harga: RM31.50!!! Beli di Shopee kami: http://t.ly/IFsr

Selain sisa dinding batu, mereka turut menemui patung-patung kecil penggusti beradu antara satu sama lain di makam-makam yang berasal dari abad kelima hingga ketiga SM. Malah, mengikut rekod, gusti Shuai jiao dikatakan bermula 4,000 tahun lalu atau lebih tepat 6000 SM!

Populariti gusti di China berakhir selepas kejatuhan Dinasti Qing sekitar 1912.

Jadi, siapa yang memperkenalkan gusti China di Jepun? Sesetengah cendekiawan percaya ia dibawa oleh penjelajah dan ahli sihir istana Xu Fu semasa mendarat di Jepun pada 200 SM.

Ada pula mendakwa ia diperkenalkan oleh duta China era Dinasti Han sebagai cara memperkukuh hubungan China-Jepun. Ada juga berpandangan ia dibawa oleh tentera-tentera upahan China era Tiga Kerajaan. Mereka dibawa ke Jepun sebagai askar upahan untuk daimyo-daimyo yang bertelagah.

Bagi orang Jepun, merekaberpendapat sumo sudah lama ada di negara itu menerusi mitologi, rekod sejarah mereka. Sumo asalnya merupakan tarian ritual sebagai cara menawarkan persembahan kepada dewa-dewi Shinto dengan harapan mendapat hujan mencukupi dan hasil pertanian yang baik.

Mengikut mitologi, dua dewa Shinto iaitu Takeminakata (dewa angin, air dan pertanian) dan Takemikazuchi (dewa penaklukan, pedang dan kilat) bergusti sumo bagi menentukan siapa yang layak memiliki pulau-pulau Jepun. Pada akhir perlawanan, ia dimenangi oleh Takemikazuchi.

Dalam buku Nihon Shogi, buku sejarah klasik kedua tertua Jepun, perlawanan sumo terawal diadakan pada 23 SM semasa pemerintahan Maharaja Suinin. Perlawanan sampai itu menyaksikan seorang penggusti bernama Nomi no Sukune mengalahkan lawannya bernama Taime no Kuehaya.

Tetapi perlawanan pertama sumo yang disahkan berlaku pada tahun 642 Masihi semasa era pemerintahan Maharaja Kogyoku. Perlawanan sumo diadakan sebagai bentuk hiburan kepada delegasi dari Semenanjung Korea yang mengadakan lawatan ke Jepun ketika itu.

Sejak itu, ia dijadikan sebagai sukan dan hiburan popular di istana. Disebabkan ia kini bersifat hiburan dan mempunyai kepentingan dari segi sejarah dan budaya, maka perlawanan sampai mati yang wujud sebelum ini sudah tamat.

Bagi golongan samurai, sumo bukan saja satu hiburan tetapi sebagai latihan ketenteraan. Sumo dilihat berkesan menambah keberkesanan mereka sebagai pahlawan di medan perang.

Penggusti sumo turut menikmati kelebihan kewangan daripada semua ini. Penggusti mendapat sebahagian daripada wang perlawanan dan menarik kehadiran ramai penonton. Para Damiyo juga menjadi penaung bukan saja penggusti-penggusti sumo tetapi sekolah-sekolah latihan sukan berkenaan.

Seseorang penggusti berpeluang menjadi terkenal sekiranya mendapat tajaan oleh para daimyo. Sekiranya mereka berjaya mendapat hak penaung daripada seseorang daimyo, maka si penggusti berpotensi mendapat ganjaran kewangan dan kemungkinan dianugerah gelaran samurai.

Antara daimyo yang dikenali kerana meminati sukan sumo ialah Oda Nobunaga. Pada Februari 1578, beliau menganjurkan satu pertandingan sumo di Istana Azuchi yang disertai oleh 1,500 orang penggusti.

Pertandingan ini dianggap istimewa kerana memperkenalkan dohyo atau gelanggang sumo khas berbentuk bulatan. Gelanggang ini berukuran 4.55 meter diameter di mana ia dibentuk oleh bandela padi-gandum sebagai garis sempadan.

Sejak hari itu, dohyo menjadi sebahagian daripada komponen penting pertandingan sumo. Dohyo kini diletakkan di atas platform tanah liat berbentuk segi empat sama yang berukuran 66 cm tinggi dan 6.7 meter lebar.

Begitupun, zaman gelap sumo berlaku pada era Edo atau era Keshogunan Tokugawa. Ini kerana kebiasaannya dalam setiap perlawanan, wujud pergaduhan penonton atau lebih teruk, penggusti sumo sendiri.

Akibatnya, rejim Tokugawa mengarahkan sukan sumo diharamkan, Perintah ini bagaimanapun tidak menghalang ia diadakan secara senyap-senyap di jalanan sunyi atau di kuil-kuil.

Bagi mengelak nama baik sukan itu terus tercalar, sekolah-sekolah sumo profesional diwujudkan dengan sekolah-sekolah ini bertanggungjawab membentuk peraturan sukan sumo dan diterima oleh semua pihak.

Bagi memastikan peraturan-peraturan ini dikuatkuasakan dengan adil, sekolah-sekolah sama turut melatih pengadil-pengadil. Semua perubahan ini menjadikan sumo dikenali sebagai sukan tontonan umum dan mendorong Keshogunan Tokugawa menarik balik pengharaman berkenaan.

Pengiktirafan ini dibuat seawal 1684 melalui seorang bangsawan yang memberi restu kepada acara tersebut diadakan. Selepas pengharaman sumo ditarik balik, penggusti-penggusti sumo sekali lagi berpeluang mendapat naungan daimyo dan sokongan kewangan oleh para pedagang.

Dan seperti sebelumnya, mereka boleh mendapat gelaran samurai terima kasih kepada kemahiran gusti mereka.Hari ini, sumo terus menjadi sukan ikonik Jepun dan menjadi sebahagian daripada kebudayaan negara Matahari Terbit.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Agimat Dan Azimat Dalam Bahasa Tagalog

Agimat dalam bahasa Tagalog merupakan objek yang dipakai atau barang yang dipercayai pemakainya mempunyai kesaktian.

Kononnya orang yang memakai agimat akan memperolehi bermacam-macam khasiat seperti kebal oleh peluru, anak panah atau senjata tajam yang lainnya malah menjadi penyembuh kepada pelbagai penyakit atau penyakit tertentu mengikut jenis agimat yang dipakai.

Nama lain bagi agimat yang memiliki pengertian yang sama ialah ‘anting-anting’. ‘Anting’ bermaksud ‘gantung’ maka ia bermaksud objek yang digantung (di leher sebagai contoh) untuk dipakai sebagai barang sakti yang dipercayai memberikan manfaat kepada si pemakai secara ghaib.

‘Agimat’ dan ‘anting-anting’ menariknya memiliki hubungan dengan perkataan ‘azimat’ dan ‘anting-anting’ dalam bahasa Melayu yang biasa. Namun ‘anting-anting’ dalam bahasa Melayu secara umumnya bukanlah bermaksud objek sakti atau memiliki unsur-unsur khurafat dan tahyul, sebaliknya adalah sejenis barang kemas kaum wanita yang dipakai di telinga. Ia biasa dipakai sedemikian rupa sehingga umumnya bergantungan di telinga pemakainya.


Putera Parsi Yang Menjadi Jeneral China

Iran mempunyai sebilangan etnik yang kaya dengan sejarah. Sekitar 1,800 tahun lalu, bangsa ini mempunyai sebuah empayar diasaskan Ardashir I (224-241) melalui sebuah penyatuan besar. Susur galur terakhir Ardashir diuji dengan perpe.cahan dalaman, selepas keman.gkatan Khosrow II (590; 591-628).

Sepanjang tempoh ini, Khosrow mempunyai tiga orang isteri bernama Maria, Gordiya dan Shirin. Isteri sulungnya mempunyai dua orang anak, iaitu Kavad dan Buran. Kedua-dua anak ini berkahwin (sum.bang mahram) dan dikurniakan anak yang mempunyai pemerintahan singkat. Takhta bertukar-tukar tangan, akhirnya sampai pada Yazdegerd III (632-651).

Maharaja ini merangkul kuasa pada usia lapan tahun. Jadi pemerintahannya hanya terhad, dengan “raja sebenar” adalah golongan seperti ahli istana, anggota bangsawan dan komander per.ang.

Empayar ini sedang membendung sera.ngan puak Gokturk dan Khazar, sebelum mula berdepan dengan Arab yang bersatu di belakang Khulafa ar-Rashidin. Sepanjang pemerintahan, Yazdegerd hanya berundur dan berpindah antara kota kerana tewas pada tangan Rashidin.

Perte.mpµran al-Qadisiyyah hanya berlangsung selama tiga hari. Dalam masa 72 jam ini, Parsi kehilangan 22,000 anggota… dan Yazdegerd man.gkat pada tahun 651 dibµnµh seorang tukang tepung yang mahu barang perhiasannya (Kia, 2016).

Yazdegerd mempunyai empat orang anak yang tidak membawa legasinya. Salah seorang ialah Shahrbanu, yang didakwa berkahwin dengan Hussein bin Ali selepas ditangkap. Peroz III pula membawa adiknya Bahram lari ke lembah China, yang dikuasai Dinasti Tang.

Di sini, Peroz mendapat peluang untuk bersinar pada ketika tanah airnya dipegang Arab. Bahram gagal mendapatkan semula wilayah yang diambil Arab. Peroz pula pada awalnya berlindung di Pergunungan Pamir. Sejarah berbeza pendapat tentang nasib Peroz di bumi Tajikistan ini.

Ada yang berkata baginda dita.han sebagai tebµ.san, oleh pemimpin Western Turkic Khaganate. Sebelum ini, khaganate ini berkuasa secara mutlak. Tetapi ia jatuh pada Dinasti Tang pada tahun 657. Tang membenarkan mereka berkuasa seperti raja di wilayah sendiri. Tetapi mereka perlu bersumpah setia pada Tang.

Nasib Peroz di bumi Tajikistan buat sementara waktu berada dalam tangan pemimpin khaganate. Walau bagaimanapun, China mula mengukuhkan sempadan baratnya. Mengambil peluang, Peroz cuba mengenali kuasa kepimpinan China.

Empayar ini dipimpin daripada kota Chang’an. Maharajanya pada masa itu adalah Gaozong (649-683), yang pernah menerima surat daripada Peroz dulu. Tetapi pada masa itu, Gaozong terikat dengan peper.angan bersama bangsa Turki.

Jadi baginda enggan mencari pasal dengan Arab (BRILL, 2018). Peroz mungkin cuba mendapatkan bantuan China lagi. Akan tetapi, Peroz juga tahu yang pakatan Arab sudah menjadi kebal tambah pula dengan kebangkitan Bani Umayyah.

Mungkin ada yang tertanya-tanya, kenapa China takut pada Umayyah? Dalam dunia diplomasi, takut adalah perkara yang relatif. China amat berwaspada kerana Umayyah merupakan satu-satunya empayar yang menguasai tiga benua.

Raja terakhir yang menguasai tiga benua adalah Alexander the Great sendiri. Jadi China perlu mengatur diplomasi secara strategik, berjaga-jaga andainya Umayyah mula meletakkan mata pada wilayahnya pula.

Walau bagaimanapun, adanya Peroz sememangnya satu anugerah diplomasi. China mengiktiraf Peroz sebagai seorang raja (dalam buangan). Hubungan baik antara Gaozong dan Peroz memberi manfaat kepada pelarian Parsi, yang dibenarkan menetap di China.

Tetapi Peroz takkan sesekali mengambil semula takhta yang dipegang nenek moyangnya. Baginda perlu menelan pahit realiti, dengan kehidupan dalam kalangan barisan China. Ada pendapat yang menyatakan bahawa Peroz berjaya menjadi seorang pemimpin tinggi dalam angkatan keten.teraan Tang, sebelum diuji dengan sera.ngan Tibet.

Mata Peroz tersemat pada Parsi, ketika menjaga kedaulatan China. Baginda takkan berkuasa di Parsi, mangkat pada tahun 679 dengan seorang anak bernama Narsieh yang merakamkan kisahnya. Parsi kekal dalam pangkuan Arab, hinggalah kebangkitan Ghurid dan Seljuk yang menerima agama Islam.

Ini bermakna, Yazdegerd merupakan Raja Parsi terakhir yang beragama Majusi. Kerana Seljuk pada zaman kemuncaknya bertem.bµng dengan angkatan Byzantium dengan kisah agung yang mana Alp Arslan (1063-1072) memalukan Maharaja Romanos IV Diogenes (1068-1071).

Perbualan antara Arslan dan Romanos menunjukkan keagungan Seljuk pada masa itu:

“Apa kamu akan buat jika beta dibawa kepada kamu sebagai taha.nan?” tanya Arslan.

“Mungkin beta akan bµnµh kamu atau mengheret kamu sepanjang jalan Konstantinopel,” balas Romanos.

Arslan tidak tersinggung. Baginda bermain politik dengan cekap. “(Kalau begitu) hµkµman beta mesti jauh lebih berat. Beta ampunkan kamu, dan (pada hari ini) membebaskan kamu.”

Semasa dalam taha.nan, Romanos sudahpun digulingkan. Apabila pulang, baginda tidak diterima sebagai raja yang ditunggu-tunggu. Baginda diminta meletakkan jawatan sebagai Maharaja Byzantium.

Akur, baginda menyerahkan kuasa kepada John Doukas yang mengkh.ianati perjanjian. Doukas kemudian menghantar anggota untuk membutakan Romanos yang “melolong macam kerbau” semasa matanya dicµcµk.

Ternyata hµkµman Arslan jauh lebih berat. Bagi pembaca bukan bidang, baginda seorang pemaaf. Namun untuk pemerhati berpengalaman, baginda bermain realpolitik yang takkan mungkin difahami semua.

RUJUKAN:

BRILL. (2018). Yearbook of Chinese Theology 2018. Halaman 47.

Kia, M. (2016). The Persian Empire: A Historical Encyclopedia. ABC-CLIO. Halaman 285.


Amanah Ikhtiar Malaysia

Setiap insan yang mempunyai jiwa usahawan dalam dirinya pasti mempunyai impian untuk memiliki perusahaan sendiri. Zalina Zainuddin telah menyimpan hasrat untuk memliki kedai Bunga dan butik pengantin sejak beliau di bangku sekolah lagi. Beliau membuat keputusan untuk berhenti kerja walaupun telah menabur bakti di syarikat pasaraya Parkson walaupun mereka telah bersama sehingga lapan tahun. Tahun 2006 menjadi detik permulaan untuk beliau bersama suami masuk dalam industri perniagaan. Mereka membuka butik pengantin yang diberi nama Nuralinan Services.

Perniagaan mereka ini bermula dengan menggunakan modal sendiri dan juga rumah sendiri sebagai ruang kerja selama Sembilan bulan. Hasil dari perniagaan itu, beliau berjaya membuka sebuah kedai dekat Sungai Penchala.

Zalina juga mencari alternatif lain untuk mengembangkan modal niaganya, lalu beliau memohon pinjaman dari Amanah Ikhtiar Malaysia (AIM) sebanyak RM 3000 melalui Pinjaman Mesra AIM. Peralatan pelamin yang lebih banyak dan juga menyeluruh berjaya didapatkan melalui wang pinjaman itu.

Skim pembiayaan kredit mikro dengan faedah 1% sebulan kepada golongan berpendapatan rendah juga disediakan oleh AIM untuk mengusahakan perniagaan yang berasaskan kemahiran. Zalina turut  mengambil skim skim lain yang disediakan seperti Pinjaman Mesra, Pinjaman Sejahtera dan Pinjaman Wibawa untuk membesarkan perniagaan

“RM 6.7 Bil pinjaman diperuntukkan sejak 2011 sehingga ogos 2015”

Dari pembiayaan yang diterima, beliau melakukan kerja kerja pemasaran yang sangat aktif melalui media cetak dan berjaya berpindah ke kedai yang lebih besar. Teknik pemasaran beliau boleh dikatakan berjaya kerana butik beliau pernah digunakan untuk set pengembaraan drama di samping menhadi tajuk muka hadapan edisi khas Pengantin majalah Wanita.

AIM juga bukan hanya fokus kepada membantu dengan dana pembiayaan tetapi merka akan diberikan latihan dan bimbingan yang berterusan. AIM juga sentiasa memperkasa sosioekonomi komunitinya melalui ekosistem yang bersepadu dengan membentuk Pusat Sahabat.

“236,199 kemasukan sabahat baru dari tahun 2011 sehingga Ogos 2015”

Melalui Pusat  Sahabat, Beliau boleh membalas jasa pertolongan AIM dengan membantu sahabat AIM yang masih baru atau kurang pengalaman. Beliau juga diangkat sebagai Timbalan Ketua Pusat Nurkasih iaitu pusat komuniti AIM di Sungai Ara.

“8544 orang sahabat berpendapatan lebih RM3500 sebulan telah dilahirkan.”


Sungai Terpanjang Dunia Tiada Jambatan Langsung

Bercakap tentang Sungai Amazon, terus terbayang filem seperti Anaconda. Mana tidaknya – sungai ini sangat panjang, lebih kurang 7,000 kilometer melintasi Peru, Ecuador, Colombia, Venezuela, Bolivia dan Brazil sebelum melimpah ke Lautan Atlantik. Kedalaman Sungai Amazon pun boleh tahan juga, dengan paras maksimum sekitar 100 meter. Senang cakap, air Sungai Amazon sememangnya banyaklah. Tetapi banyak mana pun airnya, negara dalam laluannya masih bergelut dengan masalah air – pelik, bukan?

Itu letak tepi dulu. Perbincangan kali ini adalah mengenai satu fenomena pelik yang diamalkan negara-negara disenaraikan di atas. Cuba bayang balik filem-filem yang menunjukkan Sungai Amazon. Tiada satu pun yang tunjuk Sungai Amazon ada jambatan. Perkara ini tidak terjadi secara kebetulan. Ini memang fakta. Sungai Amazon tiada jambatan sebenarnya.

Kepelikan Sungai Amazon Yang Tidak Diketahui Ramai

Memang hairan benar apabila kerajaan tidak bina satu jambatan pun untuk menyeberangi sungai yang begitu besar. Kalau beri kepada negara yang bermula dengan huruf M, memang berjambatan sana sini habis. Tiada sungai pun tiba-tiba boleh ada jambatan. Kemudian lima tahun sekali, wakil rakyat yang entah ke mana selama ini muncul kembali dengan hidung berkilat dan dagu mencacak.

Jangan sentaplah. Tengah cakap pasal Mesir sebenarnya. Semua orang tahu yang Mesir ada Sungai Nil. Dan di Kaherah sahaja, mereka membangunkan sembilan buah jambatan untuk menyeberangi Sungai Nil.

Jadi apa masalah Sungai Amazon? Tebingnya berlumpur macam hati ahli politik ya?

Sebenarnya, ya. Amazon tidak boleh dibayang sebagai sebatang sungai yang tunggal. Kelilingnya bukan setakat hutan tebal pun. Ada kawasan berpaya. Ada kawasan berlumpur. Ada kawasan berbatu. Jadi bukan senang untuk bawa jentera berat ke Sungai Amazon. Jangankan bina – pergi saja pun sudah cukup-cukup susah. Belum lagi berbicara tentang tanahnya yang lembut. Untuk menyokong struktur sebuah jambatan, mesti kena ada infrastruktur asas (foundation infrastructure) yang sangat dalam (Phelan, 2022).

Walau bagaimanapun, perkara ini tidak boleh dijulang sebagai punca tunggal. Ilmu kejuruteraan moden sudah membolehkan pembinaan jambatan di kawasan sebelum ini disangka mustahil. Maka sekarang kena tengok pada keperluan dan kehendak (Shawn, 2022). Buat masa ini, pembangunan semua negara Amerika Selatan ikut mentaliti bandar raya. Semakin lama, penduduk menjauhi luar bandar. Memandangkan Sungai Amazon terletak di zon hutan tebal, sudah pasti tiada siapa perlu sebuah jambatan untuk menyeberanginya. Malah silap-silap pergi dekat Sungai Amazon pun belum tentu lagi.

Walaupun ada belenggu logistik, semua negara Sungai Amazon tidak dapat menjustifikasikan keperluan untuk 1) membotakkan hutan Amazon untuk terus ke sungai, 2) membangunkan jambatan yang tiada siapa atau tidak ramai guna dan 3) menyelenggara jambatan ini pada setiap masa. Daripada bersusah payah bina jambatan, baik makan sendiri saja duit tersebut dengan cara halus.

Macam dicakap, belenggu logistik tetap ada. Ada sesetengah tempat yang bergantung pada bot dan feri untuk membawa barangan terutamanya. Bagi segelintir, bot dan feri dianggap sebagai pengangkutan ketinggalan zaman.

Namun inilah kaedah paling sesuai untuk menyeberangi Sungai Amazon. Bayangkan begini – jambatan mula dibina pada bulan Mac. Kena bina tambak bagai untuk mengalihkan air supaya tidak mengganggu pembinaan. Enam bulan kemudian, tengok-tengok aliran air berubah secara semulajadi. Kenapa? Kerana Sungai Amazon sentiasa berubah-ubah ikut musim (Rehm, 2017). Kalau musim hujan, kedudukan sungai itu sendiri akan teralih.

Cuba bayangkan – penat lelah bina jambatan untuk menyeberangi sungai, tengok-tengok Sungai Amazon pusing ikut tempat lain dan tidak lalu pun dibawah jambatan tersebut.

RUJUKAN:

Rehm, J. (2017, Disember 4). Extreme seasonal changes in Amazon river levels threaten forest conservation by indigenous people. Mongabay.

Phelan, J. (2022, Mei 29). Why are there no bridges over the Amazon River? Live Science.

Shawn, A. (2022, Mei 29). Why are there no bridges over the Amazon River? The Verve Times.


Agong Pertama Tukarkan Istana Sri Menanti Jadi Sekolah Agama

Sebaik sahaja selepas merdeka, DYMM SPBYDPA Tuanku Abdul Rahman, Agong pertama negara yang juga Yamtuan Besar Negeri Sembilan ketika itu berkenan menyerahkan Istana Lama Seri Menanti (gambar) dijadikan Sekolah Ugama Menengah Tinggi Negeri Sembilan (SUMTNS) pada 1959.

Baginda yang juga Yamtuan Besar Negeri Sembilan ketika itu perkenan untuk menyerahkan Istana Lama Seri Menanti (gambar) dijadikan sebagai sekolah agama bagi keperluan anak-anak Negeri Sembilan dari segenap pelusuk negeri mempelajari agama secara lebih tersusun dan sistematik.

Istana 3 tingkat yang dibina tanpa sebatang paku itu kini masih tersergam indah di Seri Menanti, Kuala Pilah, pernah didiami waris raja terawal yang memerintah Negeri Sembilan, selain menjadi markas utama angkatan Yamtuan Antah dalam Perang Sungei Ujong melawan British.

Selain tingkat 1 dan 2 dijadikan kelas, tiang tinggi Istana Seri Menanti juga membenarkan ruang di bawah istana tersebut dijadikan kelas.

Anjung Tinjau di tingkat atas sekali sehingga hari ini masih menjadi larangan orang awam kerana ada menempatkan relik penting diraja.

SUMTNS ketika itu mengoptimakan setiap ruang yang ada. Ini pula sebahagian satu lagi ruang bawah istana yang dijadikan pula dewan makan para pelajarnya.

eranan Raja Melayu selaku Ketua Agama Islam sebelum dan selepas Merdeka adalah tanggungjawab yang dipikul baginda Tuanku Raja-Raja Melayu demi memelihara kedaulatan Islam sebagai agama Persekutuan, selain memelihara kedudukannya selaku simbol kedaulatan Islam di Malaysia.


Kepelbagaian Dalam Filem Hollywood Merosakkan Sejarah?

Meraikan kepelbagaian.Menghormati antara satu sama lain.Bersikap inklusif.

Ini semua adalah nilai-nilai murni yang patut diterapkan dan diangkat sebagai nilai masyarakat. Kita sebagai rakyat Malaysia patut lebih memahami nilai ini kerana kita, sejak dari awal penubuhan negara ini, mengamalkan konsep integrasi dan bukan asimilasi.

Setiap kaum diraikan perbezaan agama kita, budaya kita, adat dan adab kita, warisan dan sejarah kita, malah to a certain extent, bahasa kita.

Kita belajar nilai-nilai murni ini dengan mengamalkan sikap toleransi.

Orang kulit putih tak faham benda ni. Mereka rasa, sejak dari dulu, standards terbaik adalah diri mereka. Semua kena jadi macam mereka. Berpakaian seperti mereka, bersikal seperti mereka, berubah menjadi mereka.

Sebab itu dulu orang kulit putih ada merasakan mereka perlu mengajar cara hidup bertamadun kepada bangsa lain sebab bagi mereka orang warna kulit lain ni macam orang gasar, savages mereka panggil.

Sebab itu bila mereka mula mencipta karya yang kononnya lebih bersikap inklusif, meraikan kepelbagaian dan menghormati antara satu sama lain dengan menukar watak-watak orang kulit putih dengan orang berwarna kulit lain saya berpendapat ia tak ada beza dengan apa yang mereka buat dulu.

Ia masih dalam kerangka meletakkan diri mereka sebagai standards yang perlu diikuti orang kulit lain.

Ambil komuniti LGTVHD+- dan tempel satu awek Muslim bertudung di situ.

Ambil seorang aristokrat di zaman Victoria dan tempel seorang berkulit hitam di situ.

Dan pelbagai lagi nilai-nilai mereka yang bertentangan cuba dijolok masuk ke dalam tekak dan minda masyarakat dunia melalui karya-karya mereka yang twisted, bertentangan dengan ajaran agama dan adat, adab dan budaya dengan mereka yang berlainan.

Kalau you betul meraikan kepelbagaian, bersikap inklusif dan memupuk nilai-nilai menghormati antara satu sama lain, you takkan tempel watak seorang gadis Muslim yang meraikan sesuatu di luar batasan agama mereka.

Muak lagi jelek bila apa yang mereka buat ni mereka warnakan sebagai nilai-nilai murni. Lagi sedih, ada antara orang kita yang termakan dengan dakyah ini.

Bagitau saya berapa lama media mereka menggambarkan Arab dan Rusia sebagai teroris, askar orang putih sebagai saviour, Mexico sebagai negara yang kotor, yang maju dan baik cuma mereka, yang terkebelakang, mundur dan buruk orang kulit lain.

Berapa lama media mereka sentiasa mengaitkan teroris dengan orang warna kulit lain tetapi jika ada orang kulit putih melakukan perkara sama, mereka menggelar mereka sebagai lone wolf.

Now bila mereka mula meletakkan standards mereka sebagai apa yang sepatutnya kita ikut dengan cara meletakkan wajah dan warna kulit kita pada standards mereka, kita dengan mudah terjebak dan buy into that idea?

Kita cepat percaya ia dibuat atas nilai-nilai murni?

How naive.

Walhal kita dekat Malaysia lah sepatutnya yang terpaling faham apa maksud sebenar meraikan kepelbagaian, menghormati antara satu sama lain dan bersikap inklusif.

Orang Melayu ajak kawan India datang makan-makan tak dihidangkan daging lembu.

Orang Cina ajak kawan Melayu datang makan-makan dah siap buat pesanan makanan halal khas.

Orang India ajak kawan Melayu datang rumah dah sediakan ruang solat

Haa ini baru betul.

Apa yang terjadi sekarang ni bukan meraikan kepelbagaian, hormat dan iklusif. Malah apa yang jadi sekarang adalah suruh kita semua ikut nilai mereka dan jadikan mereka standards yang harus diikuti.


Pachinko – Judi Yang “Legal” Di Jepun

Covid-19 menjejaskan banyak sektor perniagaan termasuklah “Pachinko”. Pachinko (パチンコ) ialah sejenis permainan mekanikal yang berasal dari Jepun yang digunakan sebagai satu bentuk permainan arcade namun ia sebenarnya ia dikira sebagai salah satu bentuk perjudian yang lebih kurang sama dengan mesin slot dalam perjudian di Barat.

Ia sebagai satu bentuk perjudian taruhan rendah dan strategi rendah. Perjudian untuk wang tunai adalah menyalahi undang-undang di Jepun. Walaubagaimanapun, mereka mempunyai strategi lain untuk mengatasi undang-undang tersebut.

SEJARAH PERMULAAN PACHINKO

Mesin Pachinko mula dibina pada tahun 1920-an sebagai mainan kanak-kanak yang dipanggil “permainan Corinth” (コリントゲーム, korinto gēmu), berdasarkan dan dinamakan sempena Corinthian Bagatelle yang berasal dari Amerika Syarikat. Akhirnya ia menjadi hobi bagi orang dewasa di Nagoya pada 1930an sebelum ia tersebar di tempat lain.

Namun begitu, Pachinko ini diberhentikan semasa perang dunia kedua sebelum ia muncul semula lewat 1940an. Ia menjadi lebih popular apabila keluarnya iklan komersial pertama mengenai Pachinko yang dibuka di Nagoya pada tahun 1948. Mesin Pachinko dibina dari bahan seperti kayu namun seiring dengan peredaran zaman, mesin tersebut lebih moden dan canggih.

Untuk bermain Pachinko, pemain perlu menukarkan wang kepada sejumlah bola logam. Satu bola logam berharga 1 hingga 4 yen (anggaran RM 0.15). Kemudian mereka memasukkan bola tersebut kedalam mesin tersebut. Mesin pachinko yang lebih lama menggunakan tuil yang ada spring untuk menembak bola secara satu persatu, kemudian terdapat satu tombol yang akan mengawal pergerakan bola tersebut.

Bola tersebut jatuh secara menegak melalui beberapa halangan sehingga mereka memasuki sasaran yang menjadi target utama pemain. Jadi tombol tersebut memainkan peranan penting dalam pergerakan bola tersebut. Pemain mempunyai peluang untuk mendapatkan lebih banyak bola jika bola tersebut masuk ke sasaran. Lebih banyak bola anda dapat, lebih lama permain boleh bermain.

GANJARAN

Bola tersebut juga boleh ditukarkan kepada hadiah (景品 keihin). Lebih banyak bola yang anda dapat, lebih banyak hadiah atau lebih mahal hadiah yang anda boleh tukar. Terdapat juga “hadiah istimewa” (特殊景品 – tokushu keihin) yang kebiasaanya merupakan emas bersaiz kecil yang boleh dijual secara tunai. Mereka juga ada menyediakan kedai yang berasingan untuk tujuan menukarkan hadiah tersebut kepada wang tunai.

Selain hadiah istimewa, hadiah berupa barang harian seperti makanan, barangan kelengkapan rumah dan juga barang seperti rokok. Di bawah undang-undang Jepun, wang tunai tidak boleh dibayar terus untuk bola pachinko. Melalui cara menukarkan bola dengan hadiah, ia menjadikan Pachinko kekal menjadi “legal”. Namun kawalan ketat juga diberikan oleh pihak polis Jepun bagi mengelakkan kongsi gelap seperti Yakuza menggunakan Pachinko sebagai cara untuk “mencuci duit” hasil dari kegiatan haram

Artikel oleh Afiq Jeff untuk The Patriots.


Pertembungan Peradaban Islam dan Peradaban Viking

Siapa yang tidak kenal dengan bangsa Viking, iaitu salah satu suku yang berasal dari tanah Skandinavia, yang sekarang ianya lebih dikenali sebagai belahan dari negara Norway dan Sweden. Bangsa yang selalu diceritakan memiliki tubuh fizikal yang kuat dalam berperang dan suka menjelajah di sekitar lautan bermula dari Laut Baltic, Laut Mediterranean, Laut Hitam sehinggalah mencapai ke pesisiran pantai Afrika serta Amerika Utara ini terkenal dengan mitos topi bertanduk dua di serata dunia, walhal bangsa Viking tidak pernah dicatatkan memakai topi besi sedemikian rupa.

Banyak kartun, drama mahupun filem yang menunjukkan bagaimana kehidupan bangsa Viking seperti How To Train Your Dragon, The 13th Warrior, Viking, Pathfinder dan sebagainya.

Jika anda pernah menonton filem The 13th Warrior keluaran tahun 1999, anda pasti akan mengingati tokoh utama dalam filem itu, iaitu Ibnu Fadlan yang dilakonkan semula oleh Antonio Banderas. Filem ini diadaptasikan dari sebuah novel tahun 1973 yang bertajuk ‘Eaters of the Dead’ karya seorang penulis dari Amerika Syarikat iaitu Micheal Crichton.

Tahukah anda novel fiksyen Micheal ini diolah semula dari catatan sebenar duta Abbasiyah ke kerajaan Volga pada tahun 921 M, Ibnu Fadlan. Beliau menuliskan beberapa maklumat emas melalui seluruh pemerhatiannya ke atas bangsa Viking ketika dalam perjalanan menuju ke kerajaan Volga.

Catatan Ibnu Fadlan yang sekarang dikenali sebagai ‘The Mission to the Volga’ ini pada mulanya hanyalah sebagai laporan perjalanannya kepada khalifah Abbasiyah pada zaman itu, tidak semena-mena menjadi sebuah sumber rujukan pembelajaran dan kajian untuk para sejarawan sekarang mengetahui bagaimana suasana kehidupan seharian bangsa Viking pada abad pertengahan.

Jadi bagaimana gambaran isi kandungan catatan perjalanan Ibnu Fadlan ini menjadi sebuah sumber rujukan yang dikaji sehingga ke hari ini?

21 Jun 921 M.

Khalifah Bani Abbasiyah yang ke-18, al-Muqtadir billah menghantar suatu rombongan diplomatik dibawah pimpinan Susan al-Rassi ke kerajaan Volga. Tujuan utama Khalifah al-Muqtadir menghantar rombongan ini adalah untuk mengajarkan hukum syariat Islam kepada masyarakat Bulgaria yang telah memeluk Islam dan membina masjid. Masyarakat mualaf Volga Bulgaria ini mendiami kawasan di sekitar persisiran Sungai Volga. Tugas untuk berdakwah ini dipimpin pula oleh Ahmad bin Fadlan bin al-Abbas bin Rashid bin Hammad yang lebih dikenali dunia sebagai Ibnu Fadlan.

Dari segi diplomatiknya pula, tujuan lain Khalifah al-Muqtadir menghantar rombongan ini adalah untuk menolong penguasa Islam kerajaan Volga iaitu Raja Almysh Elteber untuk menghadapi musuh mereka, bangsa Khazar yang sedang meluaskan kuasa mereka sehingga memberikan ancaman ke atas kedaulatan kerajaan Volga.

Khalifah al-Muqtadir pernah menyatakan janjinya kepada Raja Almysh Elteber untuk memberikan sejumlah bantuan kewangan untuk pembinaan tembok pertahanan menghadapi ancaman kuasa bangsa Khazar.

Raja Almysh Elteber juga memohon dana kewangan dan tenaga dari khalifah al-Muqtadir untuk membina masjid dan mimbar yang bertujuan untuk mendoakanya di dalam doa khutbah Jumaat. Sekiranya begitu, maka jelaslah yang Raja Almysh Elteber ingin meletakkan kekuasaannya di bawah naungan Kekhalifahan Dinasti Abbaisyah dan berharap kerajaannya diiktiraf sepenuhnya oleh khalifah al-Muqtadir billah.

LALUAN PERTEMUAN BANGSA VIKING

Rombongan Ibnu Fadlan memulakan perjalanan dari pusat pentadbiran kerajaan Bani Abbasiyah di kota Baghdad lalu melintasi Laut Hitam menuju ke wilayah Baku, Derbent, Balanjar, Samandar dan Atil menggunakan laluan perdagangan Volga.

Dalam catatannya, Ibnu Fadlan menuliskan tentang beberapa peristiwa yang berlaku sewaktu beliau melintasi laluan ini dan bertemu dengan rombongan bangsa Viking.

Sebelum sampai ke wilayah kerajaan Volga, rombongan Ibnu Fadlan melalui wilayah bangsa Khazan, suku Oghuz Turki, suku Pechnegs dan Bashkir.

Tetapi daripada kebanyakan suku yang beliau temui, orang Arab memanggil mereka sebagai bangsa Russiyah iaitu atau di dalam nama yang lebih popular, bangsa Viking yang lebih menarik perhatian baginya.

Ibnu Fadlan mencatatkan beberapa hal penting berkaitan bangsa ini dan catatan ini jugalah dikenalpasti sebagai laporan pertama yang merekodkan tentang sejarah Viking.

12 Mei 922 M.

Setelah beberapa bulan lamanya menempuh perjalanan berjarak 4000 km jauhnya, maka rombongan Ibnu Fadlan tiba dengan selamatnya di ibukota Volga Bulgaria lalu disambut oleh Raja Almysh Elteber sendiri.

Mengikut rekod catatan Muslim, nama Islam Raja Almysh Elteber ialah Raja Jaafar bin Abdullah dan Ibnu Fadlan menyebutkan raja ini di dalam catatannya dengan panggilan ‘Raja Saqaliba’.

Nama lain Raja Almysh ialah Almish bin Shilki Yiltawar.

Setibanya rombongan ini di hadapan Raja Jaafar, Ibnu Fadlan mewakili rombongannya membaca surat perdamaian dari Khalifah al-Muqtadir billah serta mempersembahkan pelbagai hadiah yang bernilai kepada raja tersebut.

Walaupun Raja Jaafar kecewa dengan sikap Khalifah al-Muqtadir yang tidak mengotakan janjinya untuk memberikan bantuan kewangan dalam projek membina benteng pertahanan, baginda tetap menerima segala hadiah pemberian khalifah. Para ahli rombongan dilayan dengan baik dengan dijamu pelbagai makanan dan tempat istirahat yang selesa.

BANGSA VIKING MENGIKUT CATATAN IBNU FADLAN

Ibnu Fadlan merekodkan beberapa maklumat penting mengenai bangsa Viking ini, diantaranya adalah ciri tubuh fizikal mereka, tatacara majlis pengkebumian, senjata yang dibawa ketika dalam perjalanan mahupun berdagang dan sebagainya. Di sini, saya akan meringkas beberapa maklumat yang diambil berdasarkan catatan Ibnu Fadlan sendiri.

1. Tubuh fizikal bangsa Viking dan senjata yang dibawa.

Ibnu Fadlan mengklasifasikan, fizikal tubuh badan mereka adalah amat sempurna seperti yang dituliskannya sendiri:

“Saya tidak pernah melihat sosok yang lebih sempurna daripada mereka. Mereka tinggi seperti pokok kurma, warna kulit yang cerah dan kemerah-merahan. Mereka memakai jubah yang menutupi separuh badan dan satu tangan lagi yang tidak ditutupi oleh kain. Setiap orang lelaki (daripada kalangan mereka) membawa sebilah kapak, pedang dan belati. Pedang mereka mengikut (jenis) Frank yang mana bilahnya besar dan bergerigi.”

Ditambahkan lagi, tubuh badan mereka ditato dari jari kuku sehingga ke paras leher dengan pelbagai unsur, angka atau elemen alam.

2. Barang apa sahaja yang didagangkan oleh bangsa Viking?

Bangsa Viking berdagang jauh sehingga ke timur dengan menjual pelbagai macam kulit haiwan, baju zirah besi, pedang, kulit pokok Birch dan biji pokok Ek.

Bangsa Viking juga memperdagangkan hamba suruhan. Melalui rekod Ibnu Fadlan, ketika orang Russiyah (Viking) datang ke kota Volga untuk menjual hamba, raja memiliki hak untuk mengambil hamba yang dipilihnya tanpa bayaran.

3. Mengapa bangsa Viking berminat untuk berdagang sehingga ke timur?

Bangsa Viking amat menyukai mata wang dirham (perak) sehingga mereka terpaksa mengembara jauh untuk berdagang dengan bangsa Arab.

Bukti arkeologi dapat dilihat pada zaman sekarang dengan beberapa penemuan di tapak-tapak peninggalan bangsa Viking di Skandinavia. Di Sweden, telah ditemui ribuan keping mata wang perak milik Kerajaan Bani Abbasiyah yang pernah dicetak di wilayah Baghdad, Mesir, Damaskus dan Tashkent.

4. Bagaimana majlis pengkebumian bangsa Viking?

Dalam kisah ini, Ibnu Fadlan melihat dengan sendirinya bagaimana pengkebumian seorang bangsawan Viking menurut kepercayaan agama kuno Norse pegangan bangsa Viking.

Ibnu Fadlan menceritakan:

Salah seorang dari bangsa Rūsiyyah (Viking) berdiri di samping aku lalu aku mendengar lelaki itu bercakap dengan penterjemah aku.

Setelah berakhirnya kedua orang itu berbicara lalu aku pun bertanya kepada penterjemah aku tentang apa yang lelaki (Viking) itu bicarakan.

Dan penterjemah aku menceritakan.

“Dia (Viking) itu berkata, ‘Bangsa Arab sangat bodoh!”.

Jadi aku bertanya semula: “Kenapa?”.

Dan dia menjawab: “Kalian mengambil orang-orang yang sangat sayang kepada anda dan siapa yang paling anda hormati lalu menempatkan mereka ke dalam tanah di mana serangga dan cacing akan memakan jasad mereka. Kami membakarnya dalam sekejap, sehingga ia masuk ke syurga setelah itu juga”.

Melalui kisah ini juga, Ibnu Fadlan melihat dengan kepala matanya sendiri bagaimana bangsa Viking menguruskan majlis pengkebumian yang bagi saya ianya amat sadis juga kalau nak diceritakan. Konsep syurga dan neraka dalam kepercayaan bangsa Viking disebut sebagai alam Valhalla.

Apabila seorang dari kalangan bangsa Viking itu meninggal dunia maka si hamba akan turut dibunuh untuk disemadikan bersama tuannya. Jikalau anda yang pernah menonton filem The 13th Warrior, anda akan disajikan dengan salah satu adegan yang memaparkan bagaimana proses pengkebumian itu dijalankan.

Sekiranya anda mahu tahu kisah disebalik pengebumian mengikut kepercayaan bangsa Viking maka bacalah catatan Ibnu Fadlan di dalam buku terjemahan bahasa Inggeris iaitu, The Mission to the Volga.

5. Bagaimana seorang isteri Viking ingin menunjukkan kekayaan si suaminya?

Ibnu Fadlan menceritakan yang si isteri akan memakai alat perhiasan yang diperbuat daripada emas, perak ataupun tembaga di leher mereka seperti kalung gelang dan sebagainya. Setiap alat perhiasan itu dinilai dengan harga 10.000 dirham. Jika makin banyak alat perhiasan dipakainya, maka makin jelaslah kekayaan si suaminya.

6. Bagaimana kebersihan bangsa Viking?

Walaupun Ibnu Fadlan mengagumi sosok tubuh bangsa ini, beliau kecewa dengan sikap mereka ini juga sebenarnya.

Bangsa Viking amat kurang dari segi penjagaan kebersihan diri. Bangsa ini tidak mencuci tangan selepas makan, tidak mandi setelah melakukan hubungan seksual dan tidak mencuci alat kemaluan setelah membuang air kecil mahupun besar.

Daripada kesemua catatan ini, saya hanya mengambil satu sahaja tentang bagaimana bangsa ini ‘menjaga’ kebersihan mereka.

Setiap pagi, akan ada seorang pelayan wanita yang akan membawa sebaldi air sahaja kepada tuannya. Tuannya itu akan menyikat rambut menggunakan air itu, termasuk mencuci muka, berkumur dan meludah kembali ke dalam air tersebut. Setelah tuannya selesai maka bekas air itu akan dibawa kepada orang berikutnya tanpa ditukar airnya sehingga semuanya telah selesai maka barulah airnya dibuang.

Begitulah ringkasan mukaddimah mengenai catatan kembara ‘traveller’ Ibnu Fadlan merentasi gurun, padang rumput dan lautan yang luas dalam memegang amanah dari seorang penjaga Haramain, Khalifah al-Muqtadir billah dalam menyampaikan maksud misi utamanya; meninggalkan sebuah karya dalam menyelesaikan persoalan “Adakah bangsa Arab pernah bertembung dengan bangsa Viking ketika abad pertengahan?” selanjutkan memberikan kita petunjuk berharga yang menyedarkan kita betapa hebatnya keberanian dan kehebatan manusia zaman dahulu dalam menyelesaikan misi mereka tanpa pelbagai alasan mahupun ‘makan gaji’ seterusnya meninggalkan sebuah bukti jejak emas yang pengaruh Islam pernah mencapai ke bumi Russia pada suatu ketika dahulu.


Otto Warmbier, Dihumban Dalam Penjara Kerana Mencuri Poster Korea Utara

Hujung 2015, Warmbier bercuti lima hari, empat malam ke Korea Utara. Selepas ketibaan, Warmbier dan kumpulan pelancongnya dirampas kamera dan telefon pintar mereka.

Pihak berkuasa baru sahaja merakam rakaman CCTV. Beberapa orang yang tak dikenali sedang mencabut poster propaganda di kawasan larangan hotel.

Tak semena-mena Otto Warmbier dituduh sebagai pelaku. 2 Januari 2016, pegawai Korea Utara tepuk bahu Warmbier dan membawanya pergi semasa pemeriksaan imigresen di Pyongyang sebelum menaiki pesawat mereka kembali ke China.

Akhir Januari barulah kerajaan Korea Utara mengesahkan mereka telah menangkap Warmbier.

Warmbier di dalam siaran televisyen berterima kasih kepada kerajaan Korea Utara atas peluang untuk meminta maaf atas jenayah, untuk memohon pengampunan, dan memohon bantuan untuk menyelamatkan nyawa saya.

Warmbier menangis dan berkata dia cuba mencuri poster propaganda sebagai “trofi” untuk gereja Methodist di rumah.

Tapi cerita dia tak konsisten, Warmbier seorang Yahudi dan takde hubungan dengan gereja Methodist. Nampak sangat yang kata-katanya tu direka dan bukan cerita sebenar.

Mac 2016, Korea Utara jatuhkan hukuman kerja keras selama 15 tahun atas jenayah terhadap negara itu. Amerika Syarikat berkempen mendesak kepulangan Warmbier.

Ia mengambil masa lebih setahun, tetapi delegasi Amerika akhirnya berjaya bawa pulang Warmbier pada Jun 2017.

Tapi, Warmbier dah cacat. Menurut jururawat yang menjaganya di Korea Utara, Warmbier dah koma sejak sehari selepas perbicaraan pada Mac 2016. Dia tak pernah sampai ke kem buruh.

Korea Utara nafikan dakwaan mereka membantai Warmbier dalam apa cara sekalipun. Mereka dakwa Warmbier dijangkiti botulisme dan mengalami reaksi alahan terhadap ubat. Dia meninggal dunia pada 19 Jun 2017.

Mak bapak Warmbier percaya anak mereka diseksa secara fizikal semasa di penjara. Walau bagaimanapun, pemeriksaan perubatan mendapati tiada tanda-tanda Warmbier dipukul, dia koma selepas mengalami kekurangan darah dan oksigen ke otaknya.

Oleh: Azizul Farhan

Korea banyak mengalami anjakan paradigma dari zaman ke zaman. KITAB TAMADUN KOREA memuatkan banyak informasi menarik mengenai sejarah Korea hingga kini. Boleh beli dengan diskaun sempena Jualan PASCA PBAKL di:


Kisah Asal Usul Nasi Dagang

Nasi dagang yang begitu terkenal di Terengganu dan Kelantan merupakan salah satu makanan utama daripada beratus-ratus jenis makanan yang telah tersenarai sebagai makanan warisan kebangsaan. Kedudukan nasi dagang dalam senarai makanan warisan kebangsaan adalah setara dengan nasi lemak, nasi kerabu, nasi kunyit (pulut kuning) serta nasi goreng. Namuun, tahukah anda apakah perbezaan di antara nasi dagang yang dibuat di Terengganu serta nasi dagang yang dibuat di Kelantan? Dan, tahukah anda, apakah sejarah serta asal usul yang membawa kepada nasi dagang ini?

Sejarah asal usul nasi dagang

Secara asasnya, sejarah nasi dagang ini dikatakan bermula apabila nasi dagang dihasilkan bertujuan untuk diper’dagang’kan kerana ia merupakan makanan yang enak, tahan lama, mengenyangkan dan boleh dimakan pada bila-bila masa. Hidangan nasi dagang ini pada suatu masa dahulu amat terkenal di beberapa buah kawasan, seperti selatan Thailand (Narathiwat, Pattani dan Songkhla), Kelantan dan Terengganu.

Terdapat pelbagai versi dan kisah yang diceritakan mengenai sejarah dan asal usul terhasilnya nasi dagang ini. Mari kita lihat dahulu asal usul nasi dagang ini berdasarkan kisah dan versi yang diceritakan dari negeri Kelantan. Kisah asal usul nasi dagang ini di Kelantan ini membawa kita kepada kisah Puteri Saadong yang merupakan antara Raja Perempuan yang memerintah negeri Kelantan di antara tahun 1667 hingga 1671 dan nasi dagang ini dikatakan telah dicipta dan dihasilkan oleh Puteri Saadong ini.

Puteri Saadong merupakan anak perempuan kepada Datuk Loyor dan datuknya adalah Raja Sakti. Puteri Saadong ini telah dijadikan sebagai anak angkat oleh Cik Siti Wan Kembang, iaitu Raja Perempuan Kelantan. Baginda juga berkahwin dengan sepupunya, iaitu putera kepada Sultan Samiruddin (Raja Jembal), yang bernama Raja Abdullah.

Berdasarkan sebuah kisah yang kerap diceritakan oleh orang-orang tua, dikatakan bahawa salah seorang daripada Raja Siam telah terpesona dengan kecantikan Puteri Saadong dan telah menangkapnya untuk dibawa ke Siam bertujuan untuk mengahwininya. Namun, terdapat suatu yang ajaib pada Puteri Saadong di mana Raja Siam tersebut langsung tidak dapat mendekati atau menyentuuhnya. Malah, Raja Siam itu juga mempunyai sejenis penyakit kulit misteri yang tidak dapat disembuhkan untuk suatu tempoh masa yang lama.

Puteri Saadong yang mengetahui akan rahsia Raja Siam ini telah menawarkan diri untuk membantu menyembuhkan penyakit yang dialami oleh Raja Siam tersebut. Namun, Puteri Saadong telah mengenakan syarat, bahawa baginda harus dihantar pulang ke Kelantan sekiranya Raja Siam berjaya sembuh daripada penyakit berkenaan. Dengan izin Tuhan, maka hasil rawatan yang diberikan oleh Puteri Saadong, Raja Siam tersebut telah sembuh dan baginda terpaksa menunaikan janjinya terhadap Puteri Saadong.

Maka, Puteri Saadong telah dihantar pulang ke Kelantan bersama satu rombongan yang khas oleh Raja Siam. Setelah beberapa lama berlayar, akhirnya rombongan tersebut sampai ke Kelantan dan berlabuh di suatu tempat yang bernama Kuala Kemasin. Pada waktu ketibaan mereka itu, kesemua bahan-bahan makanan yang mereka bawa dari Siam, seperti beras, lauk pauk dan kelapa hampir kehabisan. Ahli-ahli rombongan mula merasa risau dan tidak tahu apa yang harus mereka lakukan bagi memasak makanan untuk rombongan tersebut.

Puteri Saadong yang juga terkenal dengan kebijaksanaannya telah menggunakan kesemua bahan masakan yang masih tinggal tersebut dan masakan tersebut telah dinamakan sebagai ‘nasi dagang’ sesuai dengan keadaan mereka pada waktu itu. Begitulah cerita mengenai nasi dagang versi negeri Kelantan yang telah disampaikan dari mulut ke mulut sejak beberapa waktu yang lalu.

Berbeza pula dengan kisah asal usul dan sejarah nasi dagang bagi versi negeri Terengganu. Kisah nasi dagang Terengganu ini sebenarnya lebih kepada kisah para nelayan yang menjadi pekerjaan utama bagi penduduk Terengganu pada suatu ketika dahulu. Kisahnya ringkas sahaja, di mana masyarakat nelayan di Terengganu dikatakan telah menghasilkan nasi dagang sebagai bekalan buat mereka ketika di lautan. Nasi ini yang dihasilkan dengan santan dan mempunyai lauk ikan yang berkuah, bertujuan untuk memberi tenaga yang mencukupi untuk mereka bertahan di lautan.

Malah, suatu ketika dahulu, golongan nelayan yang tinggal berhampiran dengan istana di Terengganu turut mempersembahkan hidangan nasi dagang ini ke istana pada setiap kali menjelangnya perayaan Hari Raya Aidilfitri. Ini dianggap sebagai satu simbolik kerana hidangan nasi dagang juga merupakan antara hidangan kegemaran golongan kerabat istana dan merupakan hidangan istimewa pada setiap kali acara dan perayaan di Terengganu.

Perbezaan nasi dagang Terengganu dan Kelantan

Meskipun nasi dagang ini merupakan antara jenis nasi yang utama di kedua-dua buah negeri Terengganu dan Kelantan, namun sebenarnya terdapat beberapa perbezaan yang ketara dari segi rupa dan rasa nasi dagangnya.

1. Nasi dagang terengganu

Nasi dagang Terengganu secara kebiasaannya, diperbuat daripada campuran beras biasa dan beras pulut dan dimasak bersama santan kelapa (dikukus). Bagi lauknya pula, nasi dagang Terengganu dihidangkan bersama kuah nasi dagang yang dimasak dengan menggunakan rempah khas (berlainan dengan rempah kari biasa). Ikan yang digunakan biasanya ikan Aya Hitam (ikan tongkol) yang bersaiz besar, dipotong. Selain itu acar timun juga disediakan. Nasi dagang Terengganu pada hari biasanya menjadi hidangan sarapan pagi bagi masyarakat Terengganu dan juga hidangan istimewa bagi acara-acara tertentu.

2. Nasi dagang Kelantan

Nasi dagang kelantan ini kebiasaannya berwarna merah atau keperang-perangan kerana menggunakan beras khas yang hanya dijual di Kelantan sahaja. Manakala bagi lauknya pula, ia biasanya dimakan dengan gulai ikan atau gulai ayam yang khusus untuk nasi dagang. Gulai ini biasanya dipanggil gulai kunyit lengkuas. Biasanya ia juga diletakkan sehiris telur ayam rebus yang dibelah empat. Selain itu, istimewanya nasi dagang Kelantan ini kerana ia juga dimakan dengan sambal kelapa. Ini adalah agak berbeza dengan Terengganu, kerana di Terengganu, hidangan nasi dagangnya harus menggunakan rempah gulai ikan yang khusus dan bahan lain seperti ayam atau daging tidak pernah dijadikan sebagai lauk bagi nasi dagang di Terengganu.

Pada hari ini, hidangan nasi dagang ini telah berevolusi dan turut dapat ditemui di negeri-negeri serta daerah lain di luar Terengganu dan Kelantan. Sebagai contohnya, di Johor dan sesetengah daerah di Pahang seperti Raub, Pekan, Temerloh dan Kuantan, terdapat juga versi-versi nasi dagang yang menggunakan kuah laksa sebagai kuah pilihan.

Nasi dagang sebagai makanan warisan kebangsaan
Sejak tahun 2009 lagi, nasi dagang ini telah tersenarai sebagai salah satu daripada hidangan tradisional yang menjadi makanan warisan kebangsaan. Oleh itu, adalah wajar bagi seluruh rakyat di Malaysia untuk menghargai dan bangga dengan kewujudan hidangan ini sebagai salah satu warisan bangsa kita. Malah, bagi masyarakat di Terengganu dan Kelantan, ilmu memasak nasi dagang ini merupakan antara asas memasak yang harus dikuasai oleh mereka terutamanya bagi golongan wanita.

Kesimpulan

Nasi dagang sebagai makanan warisan kebangsaan harus dipelihara keasliannya terutamanya dari segi rasa dan teksturnya. Malah, identiti nasi dagang yang berbeza antara Terengganu dan Kelantan juga perlu terus kekal menjadi suatu simbolik yang menjadi daya penarik bagi kedua-dua buah negeri tersebut. Nasi dagang Terengganu atau Kelantan, kedua-duanya adalah warisan bangsa kita!

Rujukan

Maruwiah, A. (2012). Makanan Tradisional. Shah Alam, Selangor: Get Smart Publication Sdn. Bhd.

Mohd Anim, H. (2014). Nasi Dagang. Retrieved December 9, 2018, from http://animhosnan.blogspot.com/2014/01/nasi-dagang.html

Rahmat. (2018). Nasi Dagang dan Asal Usulnya. Retrieved December 8, 2018, from http://pondokrahmat.blogspot.com/2018/04/nasi-dagang-dan-asal-usulnya.html


Si Orca Yang Muncul Di Laut Terengganu

Pada tarikh 16 Julai 2019, laut Terengganu dikunjungi oleh pasangan paus pembunuh berdekatan Pelantar Dulang Petronas, Kerteh. Menurut rekod daripada Rantau Abang Fisheries Research Institute (FRI), penampakan paus pembunuh di laut Terengganu adalah kes pertama dan penuh bersejarah. Semestinya netizen teruja akan kehadiran haiwan yang hanya kita dalam lihat pada dokumentari tiba-tiba muncul di perairan kawasan Malaysia. Jadi, mari kita berkenalan dengan haiwan mamalia laut ini.

Paus pembunuh atau Orca (Orcinus orca) adalah paus bergigi yang berada dalam keluarga lumba-lumba dan antara spesies mamalia yang mempunyai populasi tertinggi. Terdapat pelbagai jenis diet paus walaupun ia adalah karnivor. Sesetengah paus memakan ikan, mamalia laut lain seperti anjing laut dan spesies dolphin lain. Anak paus juga paus pembunuh menjadikannya sebagai sajian, maka paus pembunuh adalah pemangsa apex, pemangsa tertinggi apabila tiada spesies lain menjadikan pemangsa ini sebagai mangsa.

Nama paus pembunuh atau Killer Whale sebenarnya berasal daripada budaya tamadun Barat kerana mereka mengenalinya sebagai paus yang menakutkan dan mengancam nyawa manusia. Kegerunan terhadap haiwan ini muncul akibat daripada penulis Rom bernama Pliny the Elder yang menerangkan tentang paus pembunuh ini:

“Orcas (the appearance of which no image can express, other than an enormous mass of savage flesh with teeth) are the enemy of [other kinds of whale]… they charge and pierce them like warships.”

Namun mentaliti orang Barat terhadap paus ini berubah sejak 1960-an atas usaha-usaha para saintis dan ekologis untuk membuktikan bahawa paus pembunuh bukan pemakan manusia seperti  mereka sangkakan. Jika ada kes serangan paus ini terhadap manusia, motifnya hanyalah salah anggap paus pembunuh yang melihat sesiapa yang lalu di hadapannya sebagai makanan dan tidak ada kes haiwan ini meragut nyawa manusia.

Paus ini dipanggil sebagai spesies kosmopolitan, bermaksud ini adalah spesies yang menjadikan seluruh dunia sebagai habitatnya. Tidak kisah di kawasan Khatulistiwa, latitud tinggi seperti Hemisfera Utara atau Selatan, dan kawasan kutub seperti Artik atau Antartika. Paus pembunuh tetap berada di seluruh perairan dunia kecuali kawasan Laut Baltik dan Laut Hitam disebabkan mustahil paus pembunuh berada di kawasan tersebut kerana kekangan geografi.

Sebanyak 50 ekor paus pembunuh direkodkan pernah kelihatan di Lautan Hindi. Pada tahun 2008, 2 ekor paus pembunuh ditemui di Teluk Parsi.  Pada tahun 2015, laut Sri Lanka dikunjungi oleh paus ini. Paus pembunuh juga pernah kelihatan di Lautan China, Lautan Afrika dan Papua New Guinea.

Walaupun spesies paus ini merata-rata di hampir seluruh perairan dunia, namun populasi sebenar paus ini masih tidak diketahui. Dianggarkan bahawa populasi paus ini sebanyak 50,000. 25,000 ekor paus direkodkan berada di kawasan Antartika, 8,500 ekor paus berada di kawasan tropika Pasifik, sekitar 2,250 hingga 2,700 ekor paus berada di kawasan timur laut Pasifik dan sekitar 500 – 1,500 ekor paus berada di Norway.

Paus pembunuh ialah spesies mamalia yang teramat sosial. Pada musim memburu, paus pembunuh berkomunikasi dengan paus spesies sama menggunakan suara vokal mereka. Paus pembunuh juga mempunyai otak kedua terberat dalam kalangan spesies mamalia laut selepas spesies sperma yang mempunyai otak terberat dunia. Paus ini boleh dilatih dan memahami apa manusia ajarkan. Tambahan lagi, paus pembunuh mampu mengajar generasi kemudian dengan cara-cara memburu dan meniru suara vokal mereka.

Kehadiran paus pembunuh banyak memberi pengaruh budaya kepada orang asal. Salah satu contoh ialah kaum asal di kawasan pinggir pantai barat laut Pasifik. Kaum Haida menganggap bahawa paus pembunuh ialah haiwan berkuasa di lautan dan dalam mitologi paus ini tinggal di kawasan perumahan dan kota di bawah lautan. Dikatakan paus ini menggunakan tubuh manusia apabila berada di kota mereka dan manusia yang lemas di lautan akan tinggal bersama komuniti paus selamanya.

Bagi kaum Kwakwaka’wakw, paus pembunuh ialah raja di dasar lautan dengan menjadikan singa laut sebagai hamba dan ikan lumba-lumba sebagai pahlawan. Dikatakan paus pembunuh ialah jelmaan para ketua puak yang telah meninggal dunia. Sementara bagi orang Yupik yang tinggal di kawasan Siberia, paus pembunuh ialah serigala pada musim sejuk kerana mereka percaya paus pembunuh bantu mereka dalam memburu walrus.

Mengikut International Union for Conservation of Nature (IUCN), status konservasi paus pembunuh adalah Data Deficient, bermaksud Kekurangan Data. Tidak bermaksud paus ini hampir pupus atau terancam. Sebabnya ada dua atau lebih spesies paus pembunuh yang masih dikaji secara mendalam selain kekaburan untuk mengetahui jumlah populasi sebenar paus ini.

Namun, sesetengah negara melabelkan paus pembunuh sebagai terancam kerana kekurangan makanan di kawasan perairan, kehilangan habitat, pencemaran, tangkapan untuk pameran akuarium dan ancaman para nelayan yang menganggap paus ini sebagai perosak. Pada akhir tahun 2005, paus pembunuh yang tinggal di kawasan perairan British Columbia dan Washinton dilabel sebagai spesies terancam dalam U.S. Endangered Species List.

RUJUKAN:

1. Carwardine,
Mark (2001). Killer Whales. London: BBC Worldwide Ltd

2. Ford, John K. B. (2002). “Killer Whale”, pages 669–675 in the Encyclopedia of Marine Mammals, Academic Press

3.
Ford, John K. B.; Ellis, Graeme M.; Balcomb, Kenneth C. (2000). Killer Whales (Second ed.). Vancouver, BC: UBC Press

4.
Hoyt, Erich (August 1984). “The Whales Called “Killer””. National Geographic. Vol. 166 no. 2. pp. 220–237

5.
NMFS (2005). “Conservation Plan for Southern Resident Killer
Whales (Orcinus orca)”. Seattle, U.S.A.: National Marine Fisheries Service (NMFS) Northwest Regional Office.


13 Soalan Seorang Bapa Harus Tanya Kepada Dirinya

Bergelar seorang bapa boleh memberikan pengalaman yang memuaskan di dunia, dan pengalaman itu merupakan pengalaman seumur hidup! Adakala boleh menjadi rumit juga. Setiap lelaki yang bergelar bapa mahu menjadi ayah yang terbaik untuk anak-anaknya. Namun begitu, apabila menyebut tentang memberikan perhatian kepada anak, lelaki tidak mendapat begitu banyak perhatian daripada masyarakat kerana secara kebiasaannya, kanak-kanak akan menghabiskan lebih banyak masa dengan ibu. Sebenarnya, sesetengah kanak-kanak lebih rapat dengan bapa, lebih banyak berbanding kanak-kanak yang rapat dengan ibu.

Bapa moden hari ini mula mempelajari atau menambahbaik hubungan mereka dengan anak-anak. Di sini, ada beberapa soalan yang jika anda merupakan seorang bapa, boleh bertanya kepada diri sendiri untuk menjadi bapa yang terbaik bagi anak-anak anda.

Adakah anda meluangkan masa yang mencukupi untuk anak-anak anda?

Masa dan perhatian anda merupakan hadiah yang paling bermakna yang boleh anda berikan kepada anak-anak anda. Jadi, jadikan ia point utama untuk meluangkan sebanyak mana masa anda bersama mereka. Kanak-kanak, bermula seawal bayi akan lebih rapat dengan siapa yang kerap mereka lihat. Perkara yang tak mungkin kita semua mahu adalah menjadi orang asing di mata anak-anak sendiri. Memang perlu difahami bahawa anda sibuk bekerja, tetapi tak mungkin ia menyakitkan untuk memberikan sedikit prioriti apabila perkara itu berkaitan dengan anak anda. Simpanlah sedikit masa yang berkualiti untuk diluangkan bersama kesayangan anda.

Berapa kerap anda memuji anak anda?

Anak anda akan sentiasa berusaha untuk mendapatkan perhatian anda, pada masa yang sama mahu membuatkan anda kagum dengan mereka. Biarkan mereka tahu bahawa usaha mereka berbaloi. Apabila mereka melakukan sesuatu yang mengagumkan, puji kejayaan mereka walaupun untuk perkara yang kelihatan kecil seperti baru mengenal warna, mengambil langkah yang pertama atau melakar corak lukisan yang melucukan. Kata-kata penghargaan seperti ‘oh, kamu memang budak yang hebat,’ atau ‘kamulah anak ayah yang bijak,’ akan membuatkan mereka tahu bahawa kamu sangat menghargai mereka!

Adakah anda memberi terlalu banyak perhatian terhadap kesilapan dan kesalahan mereka?

Mendidik kanak-kanak boleh menjadi pekerjaan yang mencabar. Tetapi penting untuk tidak hilang sabar atau memendam perasaan peribadi. Cuba untuk tidak terlalu fokuskan kesalahan mereka sehingga mengabaikan kejayaan mereka. Puji mereka kerana mencuba. Semua itu akan menjadi proses pembelajaran bagi anda berdua.

Adakah anda mendengar apabila anak anda bercakap sesuatu?

Apabila anak anda mula belajar bercakap, atau baru memasuki sekolah. Akan ada banyak perkara yang mahu diceritakan. Tentang apa yang mereka lakukan, siapa yang melakukan, apa yang mereka lihat dan sebagainya. Sebagai ayah, bersedia untuk memasang telinga untuk mendengar semua cerita yang mengujakan itu. Kerana ibu mungkin sudah mendengarnya lebih awal. Beri perhatian kepada anak anda ketika mereka kecil akan memberikan manfaat kepada anda kemudian, terutama setelah mereka dewasa. Ketika itu anda mungkin akan dicari untuk berkongsi isu maklumat yang penting, ataupun tidak.

Bagaimana anda mendisiplinkan anak anda?

Setiap ibu bapa mempunyai cara tersendiri untuk mendisiplinkan anak-anak mereka. Sesetengah mungkin lebih bersifat tegas, manakal sesetengah yang lain pula mengambil pendekatan yang lebih lembut. Apa yang penting di sini adalah hasil positif tindakan mendisiplinkan anak anda, di mana akhirnya mereka akan menjadi baik dan lebih baik. Tiada siapa yang boleh beritahu, apa yang terbaik untuk anda, tetapi anda boleh bertanya diri sendiri sama ada tindakan anda membuahkan hasil yang positif. Jika anda rasa anda terlalu strict, dan anak anda mengikut arahan anda kerana takut, berbanding hormat. Mungkin anda perlu pertimbangkan untuk mengubah sedikit cara pendisiplinan anda. Pada masa yang sama, jika cara anda yang terlalu cool tidak begitu membantu anak anda menjadi lebih baik, mungkin anda perlu mempertimbangkan untuk bertindak sedikit tegas. Itu keputusan anda, jadi beri perhatian apa yang anak anda perlukan daripada anda.

Adakah anda membawa pulang kerja ke rumah?

Kebanyakan bapa tahu apa perasaannya pulang ke rumah dalam keadaan lapar dan penat setelah seharian bekerja. Mungkin ada ketika di mana urusan kerja tidak berjalan lancar, atau ada pekerja yang buat masalah di tempat kerja, atau berlaku salah faham. Walaubagaimanapun, kebanyakan bapa yang pulang ke rumah juga akan disambut dengan wajah comel yang teruja mahu meluangkan masa bersama anda atau berkongsi cerita tentang hari mereka kepada anda. Mungkin anda mahu mengabaikannya saja dan mencari ruang ketenangan bagi diri sendiri, tetapi anda tak boleh berterusan melakukannya kerana mungkin akan menjejaskan kualiti hubungan di antara anda dan anak anda. Jadi, anda perlu tolak tepi kerja anda untuk seketika waktu dan berikan perhatian terhadap keperluan anak anda. Dengan latihan dan kesabaran, anda pasti akan biasa dan menganggap semuanya sebahagian daripada alam semulajadi anda. Hahaha.

Adakah anda menyediakan hidangan untuk anak anda?

Mungkin ini tidak kelihatan begitu penting bagi anda, tetapi anak-anak suka apabila mereka melihat bapa bekerja di dapur. Seperti satu ‘treat’ bagi mereka. Tak kisah apa yang anda sediakan untuk mereka, walaupun sepotong roti sandwich. Meluangkan masa di dapur bersama anak mencipta hubungan yang istimewa di mana wang tidak boleh membelinya. Melihat bapa di dapur juga membuatkan anak-anak berasa penting dan disayangi. (No offence, para ibu-ibu sekalian!)

Apa contoh yang anda tetapkan sebagai seorang bapa?

Ini mungkin antara perkara terpenting yang perlu diberi perhatian dalam minda apabila anda mempunyai anak. Kanak-kanak cenderung untuk mencontohi apa yang mereka lihat dan dengar. Perkara akhir yang kita tak mahu daripada mereka adalah mengutip segala unsur negatif yang mereka lihat dan dengar, terutamanya daripada anda! Jadi, apabila anda di rumah sering bercakap buruk dan menyumpah seranah, sebenarnya anda memberikan contoh yang buruk kepada anak-anak anda, kerana tak mustahil. Mereka juga akan mencontohi perangai anda.

Adakah anda menghormati ibu bapa lain?

Sebagai contoh, jika ada kanak-kanak di taman permainan yang bersikap nakal terhadap anak-anak anda, apa yang akan anda lakukan? Untuk sesetengah kes seperti ini, ingat, ibu bapa mereka mungkin sudah menghadapi kesukaran untuk mengawal anak mereka, jadi cuba untuk tidak mengeruhkan keadaan. Anda mungkin tak terkejut, berapa ramai ibu bapa yang bergaduh dengan ibu bapa lain kerana masuk campur urusan anak-anak mereka secara kasar. Perkara yang wajar dilakukan adalah, beritahu dengan sopan kepada kanak-kanak itu bahawa perbuatan itu tidak bagus, dan beritahu juga kepada ibu bapanya. Cara lain adalah bawa anak anda ke tempat lain yang tiada gangguan.

Adakah anda pemurah dengan pelukan dan ciuman?

Kanak-kanak sukakan pelukan dan ciuman yang datang daripada bapa mereka, lebih-lebih apabila mereka tidak melihat anda sepanjang hari. Jadi, letih atau tidak, letak semuanya ke tepi dan berikan anak anda pelukan dan ciuman, serta bermainlah dengan sesungguhnya dan anak-anak anda pastu akan menghargainya!

Pernahkan anda membawa anak-anak ke tempat baharu?

Setiap orang boleh mengubah pemandangan, walaupun hanya di taman permainan yang berbeza. Kanak-kanak sukakan pengalaman baharu bersama bapa mereka. Ia memberi peluang kepada anda untuk mengukuhkan ikatan bersama anak di samping anda meneroka dan bercakap tentang perkara baharu yang boleh dibandingkan dengan tempat yang biasa anda pergi.

Adakah anda menunaikan janji yang dibuat bersama mereka?

Kanak-kanak sangat serius memegang janji. Mungkir janji hanya akan menghancurkan kepercayaan anak-anak terhadap anda, lebih dari apa yang anda sangkakan. Tambahan pula, tidak menunaikan janji akan membuatkan kanak-kanak kecewa, di mana akhirnya mereka akan turut kecewa dengan anda. Untuk selamat, pastikan anda berjanji tentang perkara yang anda yakin boleh penuhi.


Meme – Budaya Hiburan Ikutan Internet

Penafian

1) Hampir semua gambar yang disiarkan di artikel ini dimiliki oleh warga internet sejagat.

Pendahuluan

Kita secara umum tahu apa itu Meme. Ia sebuah ikut-ikutan yang telah lama wujud di dunia internet sejak sekian lama.

Disebut sebagai ‘Meem’, senada dengan ‘seem’ dan ‘team’, ia merupakan singkatan kepada perkataan Yunani atau Greek, ‘mimeme’, yang bermaksud ‘perkara yang ditiru’.

Terdapat ramai golongan yang menggemari meme tak mengira jantina, bangsa, atau usia, tak kurang juga yang tidak minat, benci, malah tidak tahu. Kebiasaannya meme kurang diminati atau diketahui oleh sebahagian kalangan senior dalam kehidupan iaitu warga emas, atau golongan yang terhad pendedahannya terhadap dunia internet atas sebab-sebab tertentu yang agak rawak dan pelbagai.

Sejarah Meme

Penggunaan meme mungkin telah bermula lebih awal dari rekod. Apapun, meme pertama yang diketahui ialah pada sekitar tahun 1870an, yang mana ia dikenali sebagai ‘LOLcats’. Harry Whittier, seorang jurugambar Brighton telah mengambil gambar kucing peliharaannya dan gambar tersebut dijadikan sebagai kad ucapan yang yang disertakan teks atau kapsyen ‘WHAT’S DELAYING MY DINNER?’

Menurut Richard Dawkins melalui buku yang ditulis beliau pada tahun 1976 iaitu ‘The Selfish Gene’ , beliau mentakrifkan meme sebagai ‘sesebuah medium yang digunakan bagi menerangkan maklumat sesebuah kebudayaan tersebut yang disebar ke serata tempat’.

Antara meme yang terkenal pada pertengahan dan lewat tahun 90an ialah ‘Dancing Baby’ dan ‘Dancing Hamster’ disebarkan melalui medium e-mel dan laman blog.

Fenomena penyebaran meme ke serata dunia internet meletus seawal tahun 2001. Antara laman sesawang terawal yang mencipta kebanyakan meme yang kita kenal hingga sekarang ialah 4chan. Ia diasaskan oleh Christopher Poole, seorang usahawan Amerika pada 1 Oktober 2003.

Laman sesawang tersebut menempatkan beribu jutaan meme, menepati fungsinya sebagai sebuah laman ‘image board’.

Format Meme

Terdapat 6 jenis format yang digunakan sebagai medium penghasilan sesebuah meme, iaitu:-

1) Komik Rage

Strip komik yang kebiasaanya menggunakan format 4 panel, dimana ia menggunakan set tersedia ‘rage face’, atau lukisan kartun muka yang menggambarkan pelbagai jenis perasaan.

2) Makro Imej

Gambar yang menggunakan barisan teks di bahagian atas gambar dan ‘punchline’ di bahagian bawah gambar.

3) Video

Meme yang menggunakan video sebagai medium. Contohnya video yang menggunakan tema ‘Annoyed Bird’ ini.

4) Gambar

Tiada kapsyen, tiada teks, hanya gambar semata-mata. Ia akan jadi kapsyen imej jika dimasukkan teks.

5) GIFs

Meme yang menggunakan format ‘Graphic Interchange Format’.

6) Komersial

Iklan yang dicipta oleh jenama-jenama terkenal yang menggunakan meme sebagai teknik persembahan iklan mereka.

Nilai Sesebuah Meme

Semestinya apa yang kita lakukan pasti mempunyai nilai yang tersendiri, sama ada dari segi moral, peluang, malah wang sekalipun. Berikut dua contoh meme yang mampu menjana pendapatan dari segi wang.

1) I Can Has Cheezburger?

Dengan menggunakan kapsyen yang mencampak tatabahasa ke luar tingkap, ia direka oleh seorang blogger Hawaii, Eric Nakagawa bersama teman wanitanya, Kari Unebasami pada tahun 2007. Ia bernilai US $2 Juta!

Dalam jangka masa setahun, laman blog beliau telah menerima lebih setengah bilion lawatan oleh pengguna internet, menjadikan ia setaraf lawatan yang diterima laman sesawang berita seperti The New York Times dan Huffington.

2) Friday oleh Rebecca Black

Rebecca Black ialah lambang agung bagi kenyataan ‘Publisiti buruk lebih baik dari tiada langsung publisiti’. Lagu single yang dibikin dan dimuatnaik di laman YouTube pada tahun 2011 ini dibenci oleh orang awam, dimana ia mengumpulkan 3.1 Juta dislike, namun ia merupakan sebuah kejayaan dari segi komersial. Ia bernilai US $1.4 Juta!

Lagu tersebut telah mencapai 167 juta penonton dan mempunyai ratusan parodi. Lagu ini juga telah dimuat turun sebanyak 2 juta kali di dalam laman iTunes, dimana bayaran setiap satu muat turun adalah US $0.70.

Antara Meme yang Dikenali Ramai

Populariti sesebuah meme bergantung kepada ‘target audience’, budaya sesebuah masyarakat, dan kesesuaian dalam mengaitkan meme yang berkenaan terhadap kehidupan seharian. Setiap benda yang dimuatnaik di internet mempunyai potensi untuk menjadi meme.

Terdapat juga meme yang diolah dari bentuk asal ke bentuk lukisan yang memaparkan watak dari siri tertentu bagi memperkayakan lagi kebolehgunaan sesebuah meme.

Sekiranya saya menyenaraikan semua meme yang terkenal, maka artikel ini akan menjadi terlalu panjang. Oleh itu, saya dengan berat hati membuat sebuah senarai pendek berkenaan 5 meme yang terkenal sejak kewujudan laman 4chan.

1) Chuck Norris Facts

Berikutan penulis artikel ini gagal memaparkan penulisan berkenaan saya secara baik, saya, Chuck Norris akan ambil alih penulisan ini.

Saya mula memunculkan diri di dunia internet pada awal tahun 2005. Berikut merupakan apa yang saya mampu buat, selain menggodam artikel ini.

– Saya mampu cekik sesiapa sahaja menggunakan telefon tanpa wayar.
– Saya pernah mengira hingga infiniti, sebanyak dua kali.
– Saya boleh guna mentega bagi memotong pisau.
– Saya pernah terpijak lego. Lego tersebut menangis kesakitan.
– Pernah dengan ‘Happy Meal’? Saya pernah buat ia menangis kesedihan.

Oleh kerana penulis asal artikel ini tidak mengolah tulisan saya, maka saya dengan senang hati meluluskan artikel ini.

2) Be Like Bill

Meme ini mula terkenal sejak tahun 2015 lagi. Dengan menggunakan gambaran orang lidi bernama ‘Bill’ berlatarbelakangkan warna putih beserta 5 baris teks berkenaan ‘Bill’ dan tindakannya berkaitan isu semasa. Meme ini memakai kapsyen ‘pasif-agresif’ bagi membuat pertimbangan awam tentang pilihan hidup seseorang.

Si Rashid merupakan variasi versi Melayu bagi meme ini.

3) Nyan Cat

Memaparkan video gabungan GIF kucing yang merentas angkasa lepas dengan pelangi sebagai bekas jejak dan lagu ‘ear worm’ yang agak sukar untuk disingkirkan dari minda.

GIF kucing tersebut dihasilkan oleh Christopher Torres warga Dalla, Texas pada 2 April 2011. Manakala lagu tersebut dimuatnaik di laman video Niconico pada 25 Julai 2010 yang memaparkan MMD Vocaloid Hatsune Miku.

4) Keep Calm and Carry On

Meme ini telah wujud sejak zaman Perang Dunia Kedua oleh pihak British, dimana ia mula terkenal lewat tahun 2009 atas sebab krisis ekonomi global yang dihadapi di England.

Ia memaparkan latar belakang berwarna yang disukai, teks ‘Keep Calm and X’, dimana ‘X’ boleh digunakan sebagai apa-apa kenyataan seperti ‘Carry on’, dan ‘Stay Strong’.

5) Expanding Brain

Juga dikenali sebagai Galaxy Brain, ia merupakan kumpulan gambar saiz otak yang boleh digunakan sebagai perbandingan sesebuah pembolehubah. Kebiasaannya digunakan untuk mempamerkan keunggulan intelektual ke atas pelbagai benda, ia lebih banyak digunakan bagi tujuan sindiran sesuatu perkara bagi tujuan komedi.

Templat boleh jadi 3 jenis otak, atau lebih, bergantung terhadap pereka yang mahukan kesan mendalam dalam meme-nya

Meme Rekaan Warga Malaysia

Tulisan saya seolah-olah tidak lengkap jika saya mengabaikan meme yang direka oleh orang kita. Berikut merupakan antara beberapa meme yang dicipta warga Malaysia.

Untuk pengetahuan anda, saya sendiri baru tahu tentang isu semasa berkenaan ‘Wanita Baling Selipar’ dan ‘Gadis Air Mineral’.

1) Raja Bomoh dan Kelapa

Kejadian pembunuhan Kim Jong-nam pada Februari 2017 tahun lepas menarik perhatian ramai rakyat Malaysia, dimana sebahagian dari mereka meluahkan kerisauan berkenaan kemungkinan serangan bom nuklear oleh Korea Utara. Ibrahim Mat Zin, atau ‘Raja Bomoh Sedunia’ bertindak pergi ke tepi laut bagi melaksanakan upacara bagi ‘melindungi negara Malaysia’ dari ancaman Korea Utara.

Ia menjadi sensasi internet kerana betapa lucu dan mengarutnya tindakan Raja Bomoh’ ini. Beliau kemudiannya membuat permohonan maaf diatas upacara pelik tersebut dan mengaku ia sememangnya dilakukan bagi tujuan publisiti.

2) Wanita Biadab Baling Selipar

Pada 1 Jun 2017, video viral seorang wanita yang menunjukkan jari hantu dan membaling selipar keatas seorang pemandu berbangsa Cina. Kejadian ini bermula apabila warga Cina tersebut membantah tindakan keluarga wanita tersebut merampas tempat parking yang sudah ditunggu pemandu Cina tersebut.

Video dan gambar wanita tersebut kemudiannya diolah oleh rakyat Malaysia yang kreatif dan inovatif menjadi beberapa gambar yang menampilkan poster filem ‘Fast and Furious’. Wanita tersebut juga digelar ‘Unhappy Polla’ baru.

3) Gadis Air Mineral

Poster tersebut menampilkan Nor Shafila Khairusalleh menawarkan sebotol air mineral kepada pelanggan. Pada asalnya, poster tersebut hanyalah untuk tujuan pengiklanan semata-mata. Sebahagian netizen menganggap poster ini sedikit menyeramkan pada waktu lewat malam.

Ia menjadi sensasi internet rakyat Malaysia serta dikaitkan juga dengan ‘Wanita Baling Selipar’ yang dipetik sebelum ini. Namun, poster tersebut ditarik balik oleh pihak Shell selepas segelintir pihak dikesan melakukan perbuatan tidak senonoh terhadap poster tersebut.

Meme Berkaitan Anime

1) People Die If They Are Killed

Petikan tersebut berasal dari salah sebuah episode siri anime Fate/Stay Night, dimana Shirou Emiya berbincang dengan Servant beliau, Saber, berkenaan kemampuan beliau untuk mampu bertahan dan pulih dari kecederaan yang biasanya membawa maut.

Penterjemahan dialog tersebut yang disifatkan seperti ‘melepaskan batok di tangga’ telah menjadi bahan ketawa setiap pengguna internet yang mengenali siri anime ini.

2) It’s Over 9000!

Vegeta, salah seorang watak utama siri ‘Dragon Ball’ meluahkan perasaan terkejut dan amarahnya dengan berkata “It’s Over 9000” dalam terjemahan suara bahasa Inggeris. Episod terjemahan suara ke bahasa Inggeris ini disiarkan pada 19 April 1997.

Ia menjadi ‘catchprase’ terkenal yang boleh dikaitkan berkenaan sesuatu yang tidak terkira seperti kuasa dan bilangan.

3) I Hope Senpai Will Notice Me

‘Senpai’ bermaksud senior, kebiasaannya digunakan di sekolah-sekolah, kolej, dan university Jepun. Kebanyakan siri manga dan anime Jepun yang menggunakan sekolah sebagai tema akan menggunakan terma ini, dimana ia boleh dihuraikan sebagai sebuah pencarian seorang junior bagi mendapat pengiktirafan yang dikehendaki dari ‘senpai’ tersebut.

Ia mula digunakan secara meluas dalam bentuk komedi pada lewat tahun 2012.

Garis Panduan Dalam Membikin Meme

Sememangnya sebuah kebiasaan bagi segelintir pihak yang menggunakan meme secara salah sama ada sengaja atau tidak sengaja. Untuk mengelakkan dari melakukan kesilapan dari segi konteks meme, di sini saya akan menyediakan sedikit panduan bagi beberapa meme yang biasa digunakan di alam maya.

1) Sumber Rujukan

Laman sesawang knowyourmeme merupakan laman terbaik sebagai sumber utama sesebuah meme. Rujukan perlu dibuat bagi memastikan meme anda segar dan baik. Rujukan yang dibuat adalah dari segi penggunaan dan juga meme lain yang menggunakan templat meme yang anda ingin pakai.

2) Konteks Kapsyen

Pastikan teks yang digunakan sejajar dengan meme yang digunakan, dan mempunyai kaitan yang kuat berkenaan apa yang cuba disampaikan berkenaan kehidupan seharian atau peristiwa yang berlaku.

3) Ringkas dan Padat

Ayat kapsyen yang direka perlu pendek namun jelas maksudnya. Jangan lupa masukka unsur komedi supaya disukai ramai.

Teknik Membikin Meme Pasti Viral

Anda berminat untuk mereka meme? Tiada masalah, anda boleh membuat meme dan kongsikan ia di mana-mana tempat yang anda suka. Perkara dibawah ini hanyalah garis panduan semata-mata. Cuma elakkan dari tersalah gunakan meme dengan kapsyen yang diluar konteks meme tersebut.

Mestilah diingatkan bahawa bagi pereka meme, mereka tidak boleh memaksa meme mereka menjadi terkenal. Serahkan saja pada masa dan nasib, suatu hari nanti, ia pasti popular.

1) Untuk Tontonan Ramai

Pastikan imej yang digunakan mempunyai daya tarikan terhadap ramai golongan termasuk ‘target audience’ supaya ia dikongsi secara meluas oleh orang ramai.

2) Masukkan Unsur Humor

Gunakan komedi yang dapat dikaitkan dengan mudah berkenaan sesuatu perkara. Ramai orang akan kongsi meme tersebut jika ia amat lucu.

3) Tempat Perkongsian

Hantar meme yang direka ke laman-laman terkenal seperti Facebook, Twitter, Reddit, Instagram, dan sebagainya.

Nota: Naikkan meme tersebut di waktu puncak orang melayari internet pada hari tersebut.

Tema Sesebuah Meme

Seperti yang dinyatakan sebelumnya, setiap meme mempunyai maksudnya yang tersendiri. Berikut merupakan penerangan ringkas berkenaan tema meme yang biasa dilihat di internet.

1) ‘Bad Luck Brian’.

Permulaan sesuatu kenyataan yang baik, namun diakhiri dengan buruk sekali secara mendadak.

2) Unpopular Opinion Puffin

Pernyataan pandangan yang kurang popular di kalangan sekumpulan orang.

3) Confession Kid

Menyatakan sesuatu yang anda lakukan di zaman kanak-kanak adalah amat memalukan apabila umur anda sudah cukup matang untuk menyedarinya.

4) Sudden Clarity Clarence

Menyatakan sebuah kesedaran secara tiba-tiba yang anda tidak pernah terfikir sebelum ini.

5) Minor mistake Marvin

Menerangkan sesuatu situasi yang berlaku akibat kesilapan yang anda lakukan.

6) Joker Mind Loss

Perbandingan antara sebuah situasi yang kebanyakan orang terima dan situasi lain yang mereka tidak terima tanpa tahu apa sebabnya.

7) Am I The Only One Around Here!

Bermula dengan ayat ‘Am I the only one around here’ diikuti dengan perbuatan/fikiran yang anda rasa anda sahaja yang buat/fikir.

8) Advice Mallard – 2 Variasi

• Actual Advice Mallard

Nasihat baik yang orang ramai boleh gunapakai.

• Malicious Advice Mallard

Nasihat buruk bertujuan untuk humor atau memang sengaja beri nasihat buruk.

9) College Guy – 2 Variasi

• College Freshmen

Sesuatu perkara klise yang biasa dilakukan oleh segelintir pelajar kolej semester awal.

• Lazy College Senior

Sesuatu perkara bersempadan dengan perbuatan buruk yang boleh dilakukan oleh segelintir pelajar kolej senior.

10) Social Penguin – 4 Variasi

• Socially Awkward Penguin

Suatu kejanggalan yang anda buat pada peringkat sosial.

• Socially Awesome Penguin

Suatu kehebatan yang anda buat pada peringkat sosial.

• Socially Awkward Awesome Penguin

Mula dengan situasi janggal, diakhiri dengan situasi hebat.

• Socially Awesome Awkward Penguin

Mula dengan situasi hebat, diakhiri dengan situasi janggal.

Antara Meme dan EU

Perkara 13 adalah berkenaan dengan Hak Milik harta intelektual. Kebetulan Meme juga berupa harta intelektual, maka ia termasuk dalam Perkara 13. Dalam hal ini, EU mahu menguatkuasakan undang-undang berkaitan Perkara 13.

Namun ia tidak bermaksud meme akan diharamkan kerana setakat ini, EU masih lagi belum melaksanakan pengharaman perkongsian meme di internet. Mereka cuma mahu menguatkuasakan Perkara 13.

Penutup

Meme, atau ‘meem’ ialah sebuah budaya internet yang bermula sekitar tahun 2000, dimana ia digunapakai untuk perkaitan sesuatu perbuatan harian atau peristiwa, sebagai sebuah usaha bagi meringankan tekanan hidup dan menghilangkan perasaan bosan.

Terdapat pelbagai jenis medium yang mempersembahkan ratusan, malah ribuan variasi meme yang terdiri dari pelbagai tema.

Apakah meme yang anda suka? Sila kongsikan meme kegemaran anda di ruangan komen.

Sebagai penutup, saya tinggalkan sebuah petikan yang agung untuk anda semua:-

“Born too late to explore the Earth. Born too soon to explore the galaxy. Born just in time to post dank memes.”

Rujukan

1) Coffey, S. (2012, February 16). A Brief History of Memes and LOLcats. Diambil dari http://drakejournalism.com
2) Cruz, N. (2013, March 1). History of Memes. Diambil dari https://thehorizonsun.com

3) Carrasco, Ed. (2014). All Your Meme Are Belong To Us. Diambil dari http://newmediarockstars.com

4) Anonymous. (2015, August 25). The Power of Internet Memes And A Lot Of Fun Along The Way. Diambil dari https://1stwebdesigner.com

5) Jordan, M.A. (2014, February 4). What’s in a Meme?. Diambil dari https://www.richarddawkins.net

6) Pelbagai sumber seperti gambar yang diambil dari https://knowyourmeme.com dan https://imgflip.com